url: =Kiteelna a thupizia le Zogam voter te' lam-etna | Tongsan\nby Benjamin Mung Sian Kim\nMipi hong uk ding kumpi mipi’ teel theihna pen Democracy gamte’ ngah hamphatna (rights) lak ah a lian pen khat hi cileng kikhiallo ding hi. Kum zalom tampi sung ih teel loh kumpinu / kumpipa a ding in gammi te in gaal kizo in kisih lawh hi. Gammite pen kumpinu / pa ading in tulai mit tawh en leng sal dinmun ciangbek himawk hi. Piancit te’ kumpi Louis XIV in, “Kei ngiat mahmah pen gam hi’ng” na ci ngei hi. Hun hong pai toto a, kum zalom 17-18 kim hong tun ciangin Europe gam panin Enlightenment a kici biakna akipan gam ki-ukna, science lephilosophy cihte khempeuh ah mitkeuhna / mit khuavaakna kingah a, kumpite’ vanzat khat in kingaihsutna pan kumpite pen mipite akeem a cing ding le mipi’ phattuamna semding hizaw hi cih ngaihsutna hong piangkhia hi. Hih ngaihsutna hong taksuah theih nading in revolutions kici mipi’ teelloh a thumaanlokumpite langdona leitung mun tuamtuam ah hong piang ziahziah in si le nai tampi kisuah khit teh participatory democracy a kici mipi’ thuneihna tawh gam ki-ukna hong piang khia pan hi.\nI Kawlgam zongah abeisa hun lai in mee i khiattheih sam hangin, a result maan i ngah kha kei hi. 2015 kiteelpi ciang dong launa le lunghiangna tawh i pia lai hi. Tu taktak ciang ahih leh mipi te zong MP te tawh kibang in kilawp thei mahmah a, gam le minam kivei tek hi. I vei dan leh i veizia kibanglo ahih manin party tuamtuam ah i kikhen hi. Pawkhatte in party lo tawh independent in hong demsawm uh hi. Tua pen multi-party system i hamphatna hi a, a sia hi hetlo hi. I phawkding thukhat in kiteelna hong man ciangin i meetangte pen Gambup Innpi ah tutna in hong kilaih ding ahih manin beh, khua, awkaih, tanau vai le tawmkha hamphat pakna ding cihte siiksan in mee i piakkhak loh ding thupi hi. Hong vei takpi ding le hong vei bangin a semzo takpi ding makaite i teelsiam ding thupi ding hi.\nCovid19 hangin suakta takin campaign kibawl zolo ahih manin makai demding te’ haksatna mipite in hong theihpih uh hi. Pasian leh mipi in hong thukimpih in gualzawhna hong ngah makaite tungah mipi in lametna tampi kinei hi. Covid-19 hangin mipite lungsim lam hita le sum le paai le pilna zonnate ah kilungkham mahmah tek ahih manin hong gualzo makaite’ thapiakna kizanuam mahmah ding hi. Mipi ading in gambup innpi ah thu hong sunsakzo ding banah, ahun hunin social media platform pan ahi zongin mipi tungah tha hong pia tawntung ding makai ki-lamen mahmah hi.\nHih thute banah i gamle minam dinmun siiksan in hih thuthum hong sem dingin makaite mipi in hong lamen mahmah hi:\nKhantohna: Modernization theorists te’ genna ah Gam khat pen democracy diktak asuah theih nading in nisim nuntakna ah zawn luatna (low income level) pan cih theih zawk deuhna (middle class level) ah hong kahtoh loh phamawh hi ci hi. Mipite tawm hong cithei limlim le amau’ vanle nate a kem cing dingin democracy thumei letpite hong lunggulh ding uh hi ci hi.\nKhantoh nading sem kawmin democracy diktak ngahtheih nading in gamsung daihna ding constitution puah phatnate le gamvai kikupna tuamtuamte ah nakpi takin hanciam loh phamawh hi.\nDemocracy diktak ngahpeuh le hang federal ngahhak nawnlo ding hi.\nPolitical scientists ten a genna vuah democracy pen federal ngah nading in a kisam masa prerequisite khat hi ci uh hi. Tua hi a, democracy diktak ngah masalo, 2008 Constitution puah masa lopi in democracy federal i lamsawm pen a piangthei mah dim cih ngaihsutna hong om hi. Ahi zongin, aki ciangtan septheihna sung pan a piangthei sunsun hong sem dingin makaite mipi in hong lamen hi.\nBenjamin Mung Sian Kim\nThanuamte'n A Deihna Ngah Hi


timestamp: atn

url: =LESSON 9 MAY 21-27 JACOB ZUAUPUAKPA ~ MUC\nLESSON 9 MAY 21-27 JACOB ZUAUPUAKPA\nTu Kaal Sung Sim Ding: Pian. 25:21-34, Pian. 28:10- 22, Pian. 11:1-9, Pian.29:1-30, Pian. 30:25-32.\nKAMNGAH: “Isaac in Esau dawngin, “En in, amah nangma’ topa-in ka bawl khin a, a sanggamte khempeuh ama tungah nasemin ka pia khin a, an le leenggahzu tawh amah ka hingsak hi. Tua ahih ciangin ka ta aw, nang a dingin bang hih thei nawn ding ka hi hiam?” a ci hi.” Pian. 27: 36\nTu-in Isaac innkuan thu i kikum ding hi. Isaac in a lamdang tapa hi. Pasian kamciam a tangtunna khanggui masate lakah Isaac kihel hi. Ama thu kipatna in thu hoih pha lo hi. Jacob tapate’n a pa gamh luah ding va-in amau unau sungah kilangneihna hong piang hi (Pian. 27). Jacob in a pa khemin a sanggampa luah ding gamh, thupha a suhkhiatsak ahih manin innphual panin galtai-in aom hi. A taina lampi-ah Bethel munah Pasian in maituah hi (Pian. 28:10-22). Tua akipan Jacob in a zuaukhemna thaman thuak a kipan hi. A zi dingin Rachel thalawha ahih hangin a ngah taktak pen au nu Leah hi mawk hi (Pian. 29), Rachel a ngah nadingin kum 14 sung tawntung nasemin a om hi.\nTua bangin gimpi-in a nasepna-ah Jacob in Pasian thupha a sang kha veve hi. Galtai-in a omna mun panin zong tapa sawm le nih a nei hi; Pasian in ama neihsa a pungsak hi. Tua hi-in hih tangthu sungah a piang bangbang i theihsa hi mah taleh, mihing in thaneemna tawh kidimin kicinlohna tawh nungta hi mah taleh, Pasian in lampi tuamtuam zangin a kamciamte a tangtungsak hi.\nJACOB LEH ESAU\nPian. 25:21-34 sim in. Jacob le Esau nunzia enkak in. Jacob in Isaac tung panin thupha a ngah nadingin bang phatnate nei ahi hiam?\nA nu sung mah panin a unau-un kilangneih khin uh hi. Jacob le Esau in kibang lo uh hi. Esau in saben uk khat hi-in Jacob in ahihleh cinghkaam mi khat hi-in inn pua pial lua khol lo hi. Hebrew tawh kigelhna-ah “tam” kizangin a khiatna in “migi” cihna hi. Hih kammal in Noah le Job nunzia pulaak hi. Jacob in paubang lo hi (Job 8:20) Noah in kicinna tawh (Pian. 6:9) a nungta mi khat hi.\nAmau kibatlohna in amau nunzia mahmah in apulaak hi (Pian. 27:1-28:5). Esau in a gamkuanna panin gilkialsa-in inn hong ciah hi. Jacob in a pa adingin “lentils” a huansak hi. Esau adingin thakhatin nek theihpah dingin a mai-ah an lim le mehlimte a kikoih hi. “Tuni” (Pian. 25: 31) cih thu in mailam hunah a ngah ding gamh luah sangin thupi zaw-in hong hilh hi. (Heb.16, 17). “Abraham tungah a kipia kamciam in Isaac le Rebekah in amu thei uh hi. Amaute in deihna lianpi le lametna tawh a en uh hi. Esau le Jacob tunga kipia kamciam in kibang hi. Amaute tungah hih kamciamte hilhna a ngah uh hi. Tua kamciamte in leitung hauhna bek hi lo-in vantung hong naihna zong kihel hi. Tua kamciam a ngah mi in siampi innkuan sungah a kihel hi; leitung Honpa innkuanpih khat a suak thei hi.” Ellen G. White, Patriarchs and Prophets, 177.18\nJacob in a sanggampa tawh kibatlohna nei uh hi. Mailam hunah a ngah ding thupha in a thupi bel ahi hi. Ahi zongin a nung ciangin a nu kantelna nuai-ah (Pian. 27), Jacob in kilangtang le ngimna nei tak tawh a pa a khem hi. Topa min suangin zuau a phuak ngam hi. (Pian. 27:20). Zuau genna guam thuk sungah a tung hi. Jacob in hih a lauhuai zuau khemna sung a tung hi. Amah in na khempeuh a hoihin a bawl a sem hi. Zuau thaman in cikziathuai mahmah hi. Inn kuan sungah siatna a behlap hong suak hi.\nJacob in thu hoih deih hi; a manpha nate deih hi; tua pen a deihhuai hi lo hiam? A sanggampa lungsim puak tawh kilehbulh hi. Ahi zongin tua thu hoih thuphate zuaugenna tawh ngah dingin a hanciam hi. Thu hoih ngah nadingin koi bangin siatna thaang pelh thei ding i hiam?\nJacob in a pa thupha khempeuh ngah khin hi cih thu Esau in a theih khit phetin a sanggampa khemna thuak kha ahihlam a thei hi. (Pian. 27:36); hih thu hangin a sanggampa a thatnuam hi (Pian. 27:42). Rebekah in lunghimawhin ata nihte tungah a tun loh nadingin hih siatna dal ding a ngaihsun hi. (Pian. 27:45). Tua hi-in Isaac panpihna tawh Jacob in a innkuanpihte kiangah galtai dingin a sawl hi. (Pian. 28:5; 27:43). A galtai-na lampi-ah Jacob in a mangmuh sungah Pasian tawh a kimu hi. Tua mun pen Bethel, Pasian inn hi, ci-in min a phuak hi. Hih munah Jacob in kamciam a pia hi.\nPian. 28:10-22 sim in. Pian. 11:1-9 tawh enkak in. Koi bangin Bethel in Babel tawh kilamdang hiam? Pasian tawh i kizopna-ah Jacob tung panin bang nuntakpih ding om hiam? Bethel a Jacob thuakkhak thu le Babel mite nunzia in bang hong hilh hiam?\nJacob in a mang sungah Pasian tawh a kizom kahlei khat a mu hi. Hebrew laimal “natsav”cih a khiatna in “ Kikoih” “ kipan” cih khiatna nei hi. (Pian 28:12) Topa in Jacob a ompih hi. (Pian 28:1); tua kahlei in Topa hi, ci nuam ahi hi. Kahlei in Babel bangmahin vantung dong a banto hi. Babel Tausang bangmahin tua kahlai in vantung kongkhak a banto hi. Babel Tausang in gamtatna tawh Pasian maipah muhsawm hi. Bethel in mihing tawh hong kizopna dingin Pasian mahmah in leitungah hong kumsuk hi. Suangtum khat lukhamin nei-in tua suang tungah sathau a bua suk hi. Tua in El, Pasian inn limcing hi (Pian. 28:17); biakbuk, biakinn,\nPasian in a mite a hotkhiatna mun phualpi limcing hi. Jacob in a telzawh loh a lamdang thu a tuak hi. Tua thute a kimu thei, a kilawng thei nate tawh a dawntuah nuam hi. Tua manin Jacob in Topa tungah sawmah khat a pia hi. Pasian thupha a ngahnopna lungsim tawh a piak hi lo-in Pasian piak thuphate hangin a lungdamna a pulaak hi zaw hi. Israel minam hong khankhiatma-in sawmah khat piakna om khin ahihna i mu thei hi.\nPian 28:11 sim in. Nong piaksa khempeuh panin sawmah khat a pia hi. (Pian. 28:22 ). Jacob pulaak thute panin bang thute nuntakpih ding i hiam?\nZUAU PUAKPA IN KHEM THUAK\nPian. 29:1-30 sim in Koi bangin le bang hangin Pasian in Laban mi khemna phal hi ding hiam? Jacob in bang thu manpha ngah hi ding hiam?\nJacob in a khualzinna-ah a muh masak pen in suangtum khat hi. Bethel muna a lukham suangtum phawkkik-khangel ding hi. Tua suangtum in Pasian ompihna limcing hi. (Pian. 28:18, 19). Tua suangtum mah tawh a tawpna-ah Jacob in Rachel tawh kimuh theihna a ngahna hong suak hi. Jacob in Rachel tuucingte hong pai-in a tuute tuipia dingin nasemte kiangah Tuikhuk kisitna suangpek hemkhia dingin a sawl hi. Amaute in Jacob sawlna nial uh ahih manin Jacob mahmah in tua\nsuangpek a lakkhiatsak hi (Pian.29:11). Rachel in a innah ciahkikin a thupiang khempeuh a pulaak hi. Jacob le Rachel kimuhkhop masakna in thu hoih hi. “Jacob in Rachel it hi.” (Pian. 29:18), Tua ahih manin Rachel a ngah nadingin Laban in kum sagih nasemlai dingin a sawl ciangin Jacob in hamsa sa lo hi. Tua kum sagih sung pen “ Ni tawmno khat bekin a ngaihsun hi. (Pian.29:20).\nAhi zongin kum sagih a cin ciangin kiteen ni nitakin Jacob in khem thuak hi. A gei-ah Rachel u nu hong lum mawk hi. Hih thu hangin Jacob a heh suak mahmah hi. Laban in tua bang danin a piang dingmahin a geelkholh a hi hi. Jacob in “khemna” cih kammal bul zangkik hi (Pian.29:25) Tua kammal mah Jacob in a pa le a sanggampa tungah a lungsim puak a kipulaakna-ah kizang hi. (Pian. 27:35).\nHih thu-ah “lex talionis” (thuhkikna thukham ) mittang khat ading mittang khat, ha tang khat ading ha tang khat cih thukham hong dawkkik hi, cih thei hi. (Pai.21:24; Pian. 9:6 tawh enkak in), a khial mi khat in a khialh mipa mi nu tungah mawh puak nei hi. Jacob in zong zuau a phuakna hangin amah mah in zong khemthuak hi.\nTu-in Jacob in khemthuak ahihlam kiphawk a, khemthuak mite omzia a thei hi. Pasian in zuau phuak Jacob a thuhilhna-ah Laban tungtawnin thu a hilh hi; tu-in Jacob in khemthuak mi phut khak amahmah in a phu kha ta hi (Pian. 27:12) Tua hangin Jacob in Laban tungah “bang hangin hong khem na hi hiam? ci-in thu dong hi. (Pian. 29:25), khemna pen man lo ahihlam amahmah in a theita hi.\nJacob in khem thuak hi mah taleh amah mah in mi khempa khat ahi hi. A man lo pi thu khat na thuakna-ah koi bangin Pasian muang veve ding na hiam? A phadiakin thuman lo mi in hamphatna ngahin a man mi in gim a thuak ciangin koi bangin thumanna pom veve ding na hi hiam?\nINNKUAN PANIN THUPHA\nJacob in galtai-in a om hun kum sagih sung pen lungkhamna tawh kidim hi. Ahi zongin hih kum sagih sung mahin Jacob in thupha tampi, gah tampi a gah veve hi. Tapa sawm le nih a nei hi. Upna pate hong piankhiatna hong suak thei hi. Pian. 25 sunga thute in Jacob tangthu bulphuhin a kipatna-ah Topa in Leah le Rachel naubu honsak hi, cih thu tawh thupatna le thukhupna ah zong kimu thei hi. (Pian. 29:31) le Rachel (Pian.30:22). Tua thu a pulaakna-ah nausuahna thu zong kihel hamtang hi. Hih nausuahnate in Pasian kamciam a tangtunna amuhna hong suak hi.\nPian. 29:31-30:22 sim in. Tuni tuhunah koi bangin tua thute i nuntakpih ding hiam?\nPasian in Leah naubu honsakin tapa Reuben a nei hi. Hih min a khiatna in “ra’ah” kammal kihelin akhiatna in “mu” cihna hi. Leah in Jacob itna ngah lo ahihna Pasian in a mu hi. (Pian. 29:31), a gim a thuaknate hangin Pasian in tapa khat a guan hi. Tua banah Leah in tapa dang khat zong nei-in a min Simeon a phuak hi; a khiatna in “Shama” cihna hi-in “za” cihna hi. Ama thuak gimna lungzinnate Pasian in za hi, ciha pulaak hi. Tua bang mahin Pasian in Hagar thuumna tau-nate a za hi. (Pian. 29:33).\nLeah tapa “Simeon” in a min zui-in Hagar tapa “Ishmael,” tawh nungta khawm uh hi. Ishmael a khiatna in “Pasian in hong za ding hi” cihna hi (Pian. 16:11). Leah in a ta tumpen Judah ci-in minphuak a, a khiatna in “Pasian min phat” cihna hi. Leah in a thuak gimnate le angah thuphate a pulaak nawn kei hi. Amah in Pasian bekmah mitsuanin nei ahih manin Pasian min phat ding le Ama hehpihna sungah nuntak ding a ngaihsunta hi. Leah in ta nei nawn lo-in aom ciangin Pasian in Rachel phawkin a naubu a honsak hi (Pian. 30:22). Itna ngah Rachel in nau a neih nadingin kum sagih a ngak hi. Jacob tawh a kiteen khit zawh kum 14 ciangin tapa\nkhat anei hi.(Pian. 29:18, 27 le Pian. 30:25 simkak in). Tu-in ta suakin a min Joseph a phuak hi. A khiatna in Topa in ka thuak gimna dahnate hong lakkhiatsakin, a dang tapa khat hong pia hi. (Pian.30:23, 24). Amaute nuntakna sungah khialhna tawh kipelh lo uh hi mah taleh Pasian in amaute tungah nasemlai veve hi, cih kimu hi. Pasian in amaute siatna hoihlohnate a awlmawh lo hi lo hi. Abraham suan le khak in Pasian deihna akilangsak ding uh hi.\nMihing in gina lo hi mah taleh Pasian in bangci bang lampi tawh vantung le leitungah Ama deihna kicingsak hiam?\nHih thupiang in Jacob in a pa tungah zuau a genna le khemna tawh a sanggampa gamh luah dingteng a suhsak hi. Jacob in a gamh luah ding pen Isaac mah hi, cih a thei hi. Jacob in a sungpa khem thuak ahihlam a thei hi. Jacob in lungduai takin thuakin a thukkik kei hi. Thukkik nuam hileh thuk kik thei a, langpan nuam hi leh zong a langpan thei hi. Ahi zongin tua bangin a gamta kei hi. Laban nget bang a mang lel hi. Thuman lo tawh nasepna amah mah in zong a thuakkha hi. Bang bang ahi zongin Rachel ta masa Joseph a suah ciangin Jacob in Laban adingin a sepna kum sawm le li cing khin hi. (Pian. 30:26) Tua hi-in Laban nusia-in Khapsa Leitang zuan dingin a ngaihsun hi. Ahi zongin Jacob in a innkuanpihte adingin lunghimawhna lianpi anei hi (Pian. 30:30).\nPian. 30:25-32 sim in. Bang thupiang om hiam? Jacob in koi bangin ngaihsun hiam? Laban in koi bangin dawngkik hiam?\nJacob adingin hun saupi a mawk bei tawh kibang hi. Inn panin paikhia-in a zi ding zongin a om hi. Ama gam hi lo mun khatah hih bangin a om dingin ngaihsun kha ngei lo hi. Ahi zongin tua thupiangte hangin inn a ciah thei nai kei hi. Ahi zongin tu-in inn ciahkik dingin a khensatta hi. Bang hangin Jacob in khemna a thuak ciangin Laban nusia pah lo hi ding hiam? Jacob in nidang bang nawn lo-in kikhel khin hi kha ding hi; upna tawh nuntakna thei hi kha ding hi. Jacob in Pasian lamlahna ngak hi ding hi. Pasian in pai in ci-in a sawl ciangin a paikhiat sawm hi thei hi.\nPasian in Jacob tungah Bethel a Pasian ka hi, ci—in kilang hi. “A innkuanpihte tawh ciahkik dingin sawlna a ngah ciangin Jacob zong kithawi pahin a ciah hi(Pian.31:13). Abraham a kisapkhiat bang mahin, na innkuanpihte le na pianna leitang panin paikhia in, ci-in sapna a ngah bangin Jacob in sapna a ngah hi. (Pian. 12:1).\nA pai nadingin bang thu mu hiam? Tua thu in Laban lungsim puak bang pulaak hiam? (Pian.31:1, 2). “Jacob in hih mi huaihampa sawtpi pekin a nusiat ding hi. Ahi zongin Esau a kihtakna hangin a paikhia ngam kei hi. Ahi zongin tu-in Jacob in Laban khut nuai-a om suak ding pen lauhuai dinmun tung hi, cih thei ahih manin Laban kiang panin paikhia dingin a khensat hi.” Ellen G. White, Patriarchs and Prophets, 193. Tua hi-in Jacob in a innkuanpihte, a neihsa khempeuh tawh Laban kiang panin a paikhia uh hi.\nHih in Pasian in a mite tawh thuciamna kipat thakna lianpi khat hong suak hi.\nNgaihsutbeh Ding: Pasian in Jacob tel hi. amah in Pasian santham ding kicinna nei ahi kei hi. Ahi zongin Pasian hehpihna ngah ahih manin Pasian in Jacob tel hi zaw hi. Jacob in Pasian hehpihna a ngah hangin om mawkmawk lo hi. Hehpihna a ngah nadingin hanciam hi leh tua pen hehpihna hi nawn lo ding hi. Hehpihna hi keileh tua pen mihing hanciamna hi ding hi ( Rom. 4:1-5), mihing hanciamna le LUngdamna thu in kituak lo hi. A nungciangin Jacob in Pasian hehpihna a tel zaw semsem hi. Pasian sungah muanna nei-in upna tawh a nungta hi. Topa tungah a nuntakna khempeuh a ki-ap hi. Jacob tuahkhak thute in Topa a um mi citakte adingin thu hilhna lianpi khat hi. Midangte hanciamna tawh Pasian maipha ngah kha dingin kilamen kei in.\n“Jacob in zuaukhemna tawh gamh luah ding hanciam hi. Ahi zongin tua bang hi lo ahih manin lungkiatna lianpi a thuak hi. Na khempeuh supna bangin a ngaihsun hi. Pasian tawh akizopna, a inn tawh a kizopna le na khemppeuh in lungkiatna vivei a tun hi. Pasian in bang sem hiam? Pasian in Jacob cimawhin lamet bei-in om ahihna a mu hi. Pasian in Jacob lungkiatna a mu hi. Jacob in neihsa tampi tawh hong ciah kik ahihlam zong a thei hi. Tua bang nate tawh Pasian min phatna anei hi. A mang sunga khalei, Khrih limcing ahihna, amuh a kipan Pasian tungah a ki-ap zaw semsem hi. Amah in Pasian tawh a kizopna ah na khempeuh a suum ngam\nhi. Vantung Pasian in zong amah mu-in mawhna hangin kigamlatna khempeuh a hemkhia hi. Khrih in tua kigamlatna a hong naisak hi.\nEite in zong i ngakkawmin vantung i ngaklah hi. Koi bangin vantung i tung thei ding hiam? Lampi ka mu kei hi. Jacob in hih bangin a ngaihsun kha hi. Tua hi-in Pasian in Jacob tungah kahlei khat amu sak hi. Tua kahlei in vantung le leitung hong kizomsak Khrih limcing hi. Mi khat in tua kahlei tungah kahtoh sawm a, kahlei bul in leitungah kinga-in a dawnin vantungah kinga hi.” Ellen G. White Comments,The SDA Bible Commentary, vol. 1, p. 1095.\n1. Isaac, Rebekah, Jacob, Esau, Laban, Rachel, Leah, cih nunzia ngaihsun in. Zuau-na le khemna tawh kidim uh hi mah taleh amaute in Lai Siangtho sungah kihel thei uh hi. Hih thu in mihingte nunzia bang hong hilh hiam?\n2. Jacob tangthu na sim ciangin gamtat zia le tong sungah a khantohna le picinna koi bangin na mu thei hiam?\n3. Seventh-day Adventists thu-um mi khat i hihna tawh kizui-in Esau bangin gamh luah vai-in bang lauhuai thute thuak thei i hiam? Koi bangin Pasian itna tatsat lo-in nei-in ama hong piakte deihna nei thei ding i hiam?


url: =ZRA leh Siamsin vaitawh kisai Kim Tuang ii pulakna :: ZOMI DAILY\nposted on 21 April 2018 at 3:47 pm Lomkholna: News, Siamsin, Zomi\nTauleng ah Siamsin Medical Trip bawl ding Tonzang General Admin Department Zum ah kumpi tung pan Phalna Permit ki ngen ciang bek hi in Phalna Permit akia lo veve Medical Trip kipai ahi hi. Tu in 15 nitak vai Thupoi piang hangin Chin State kumpi ling lawng zo bek thamlo in Nipidaw Kumpi lam pan in zong hong nak kan lua thusit lua uh in adiak in kumpi nasem ahi Doctor te Nurse te ading Zomi Siamsin lam pan in ei hih theih tawp in Responsibility la in panpih kul Teci pan pih kul hong suak phot hi.\nTauleng ah Medical Trip ading ahun manphate uh hong pia khia kumpi nasem Doctor te Nurse te tu in amau lampan kisapna om ta ahih man in Siamsin lam pan in zong Zumkong Mangkong ah vaipuak lak kik pih ei din ei panpih hamtang hong kul hi.\nSocial Media ah Khat le Khat kimawh sakna te hehpihna tawh khawl bawl hun ta hi .. Zogam sung buaina om nawn loh nading Zomi khantohna ding ki thutuah nading kikum leng supna omlo zaw hi ei. Kim Tuang’ FB\nZYA Myanmar HQ pan Thupulakna\nZomi Siamsin Kipawlna (University-Myanmar) in “Mailam kalsuanzia le nasepzia” ding thukikupna neih nading in ZYA Myanmar HQ Hall hong kawm pen zatsak ding in April 20, 2018 ni in kiphal hi. A hih hang thu omzia online khawng pan hong om thakthak natawh kizui in, ki et tohkik na le thu paizia zui in asung thu ah Thuhoih lam ahih lohna kihel lam kimu khia kik ahih manin April 21, 2018(Saturday) ni ahun lapin alemloh dinglam ZYA Zumpi pan ki zasak kik hi. ZYA Myanmar\n1) Zomi Siamsin Kipawlna panin ZRA vaitawh kisai Thukin Tangkona\n19 April, 2018 :: Zomi Siamsin Kipawlna, Universities – Myanmar in AD 2011 pan kipanin Siamsin Medical Trip kipai den hi. Zogam sung kizopna lampi haksakna, Khantohna ziakaina, Zato tawh kigamlatna munte ah kum khatin khua khat bulphuh aa na kisem in, tua khua kiim aa om khuate zong kisamin Siamsin Medical Trip kumsim….. Read more >>>\n2) Kim Tuang vaitawh kisai ZRA panin Statement khahkhiatna\nNimit 15th April, 2018, nitak a Tauleng khua a thupiang toh kisai in Eastern Command, Zomi Revolutionary Army (ZRA) in thu hilhciatna hih anuai a bangin kong bawl uhi. Pa Pau Kim Tuang in Eastern Command, ZRA pen a taktak in omlo hi, athu bek a om hi, ci-in a kampauna kiza kik koikoi a, tua bekthamlo-in social media te ah zong….. Read more >>>\n3) A 8 veina Zomi Siamsin Medical Trip Tauleng khuavai Lungdampihna leh Lunghihmawhna\nTutungin Zomi Siamsim Medical Trip pen Tauleng khuading cih honggen uh ciangin kalungdam mahmah a, thungetna leh akisam bangin ma kapanpih khak manin ka lungdam mahmah hi. Siamsin khangno te zong Topan hong ompih in mimal 60 kim bek paithei ding acih kimlai Pasian hehpihna tawh mimal 126 bang hongpha thei in, Tauleng khangno ahuhding….. Read more >>>\nPrevious: ZAM Thupuak :: 22 Apr 18 (SGBV UNHCR Meeting vai)\nNext: Malaysia, Setapak vengsung ah sangsia khat thautawh kikaplum


url: =Biakna - Teeklui Tate' Site\nTeklui khua ah tu laitak in Biakna nam 4 om hi:\nA. TUIPHUM PAWLPI\nTulai Tak Panmun Lente (2013)\n1. Pa Pau Cin Maang - Chairman\n2. Pa Pau Za Kim - Secretary\n3. Pa Cin Do Kap - Asst. Secy\n1. Pastor Oih Khan Cing\n2. Pastor Khup Suan Maang\n3. Pastor Kaam Sian Lian\n4. Pastor Thang Van Kim\n1. Pawlpi Kipat zia\n1946 kum December 21 ni in Teklwi khua ah Tuiphum Khristian a suak masate:\n1. Pu Haang Pum\n2. Pu On Za Gin\n3. Pu Phung Khan Thang\nTeklwi khua ah 1947 pan 1956 dong Tuiphum Khristian inn 7 pha a, a tang suah Pu Pum Lam om hi. 1957 pan 1960 sung in inn 6 pha in mi 11 tang suah hi.\n2. A Kum Zui a Pawlpi Khan Zia\nKum Inn Pawlpi mi\n1960 6 39\n2003 68 464\n2013 85 545\n3. Khangno Kipawlna A Kipatna leh Hanciamna\n1951 kum in Tuiphum Khristian Khangno Kipawlna pan khia uhhi.\n4. Numei Kipawlna A Kipatna\nNumei kipawlna tawh kisai a masa pen panmun len kiteelna 8-6-1965 in kinei a, upa makaite thukim pihna tawh nipi nitak hun khempeuh numei hun dingin kiseh a, 13-6-1965 ni in kipan pah hi. Hi bang kipatna a om manin tu ni ciang dong Numei Kilawmtatna te picing in khantohna tampi om hi.\n5. Sunday School Nasep Kipatna\nPawlpi thukimna tawh 9-4-1967 ni in Sunday School kipan a, Sia Pau Khan Dal in leikaang tawh 1 pia hi.\n6. Pre-School Nasepna Kipatna\nPawlpi makaihna tawh 1998 kum pan Pre-School kipan a, Pawlpi leh mimal hanciamna tawh pang khawm in maban tuni dong kizom to hi.\n7. Biakinn leh Inn Neihna\n1. 1956 kum in 20’x12’x8’ cya a pha biakinn khat kilam a, tua hun in Pawlpi inn 7 pha hi.\n2. 1968 ciangin 32’x18’x8’ a lyan biakinn (suanq inn) khua mual deek ah kilam a, Pawlpi inn 9 pha hi.\n3. Pawlpi mi a kumkum in kibehlap in biakinn sungah kita zolo ahih manin 1975 ciangin biakinn golzaw khat lam dingin kigeel hi.- 1992 kum in 70’x40’x12’ a lyan biakinnpi kizo a, 38 veina Tedim Kiim Tuiphum Pawlpi khawmpi ah Biakinn honna kiney hi.\n- Biakinn gei ah zin tun theihna ding leh pre-school dingin dawl nih inn khat leh anbuk khat 2002 kum in zong kilam hi.\n-2012 kumin Biakinn gei ah innthak khat kilam zo hi. Tua lai ah Zomi Namni cihte, pawi a tuamtuam kibawl hi.\n8. Pawlpi Sya/ngeite:\nRev. Pum Suan Pau, BSc., BD., DMin – Senior Pastor (Expired 9-9-2012)\nSya Suan Khan Maang, B.Th\nSianu Oih Khan Cing Dip.Th., B.Th – Assistant Pastor\nSya Mang Tungg Thang, B.Sc(Q), M.Div\nSya Thang Van Kim- Asst Pastor\nSya Kam Sian Lian - Assistant Pastor\nSya Khup Suan Maang - Asst Pastor\n9. Teklwi khua ah khawmpi thupite\n1998 – Crusade – Rev. Pau Lian Mung\n2002 – Crusade – Evan. Langh Do Khup\n2004 – 53-03 veyna TBA khawmpi leh Emerald Jubilee\n2011 March -TBC Trieniel Khawmpi\nB. Roman Catholic Pawlpi\n1959 kum pawl in Pa Tel Za Dal leh Pa Khup Za Thang in RCM biakna saang in inn na phiat a, Pa Tel Za Dal a sih dong mah in kip hi. A sih ciangin Teklwi khua ah RCM pawlpi omlo ahih manin Tedim pan in Pa Thawng Khan Langh leh Sia Michael Sairum in na guui hi.\n1975 April 4 ni in Pa Thuam Khua Langh makaihna tawh ni khat sungin inn 13 RCM pawlpi sungah na lut uhhi. Tua hun in Tedim pan in Rev. Fr. Timothy Pum Khan Nang leh Pa Thawng Khan Langh te hong pai uh hi. 1982 kum pan Sia Robert Din Khan Lyan in Pawlpi keem in, 2002 kum November kha in hong sihsan hi.\n1983 kum in 50’x25’ a pha St. Peter biakinn leisek inn khua mual nuai ah kilam a, 1986 kum in zo hi. 1987 kum in Rev. Fr. Martin Suan Khan Mung in biakinn hong in thupha piaksak hi.\nTulaitak pawlpi inn 20 pha in, mimal 133 pha uhhi. 2003 kum in biakinn thak St. Peter Biakinn nankat 63’x25’x12’ cya khua khung mual ah lamkik hi.\nC. Laipian Biakna\n1933 kum in Pu Zel Khual leh Pu Hang Pum makaihna tawh Lailo ah Pu Zam Khua Thang tung pan in Laipian biakna la uh a, a nuai a teng Laipian suak uhhi.\n1) Pu Zel Khual\n2) Pu Haang Pum\n3) Pu Vum Khan Thang\n4) Pu Phung Khan Thang\nKum sim in khang toto a, tulaitak in inn 32 pha hi. 1944 kum in 42’x22’x12’ a pha Pasian paaina sang inn lam uh hi. Tu laitak in Pasian paaina sang hoih mahmah khat leh inn 2, khua mual sak ah lam uhhi.\nLai Saang shemte\n1) Pu Vum Khan Thang\n2) Pu Tun Pau\n3) Pu Phut Khual\n4) Pu Sut Khua Zam\nD. Siangsawn Biakna\n2004 kum in Laipian Pau Cin Hao pawlpi pan in Siangsawn Pawlpi ci-in hong piangkhia hi. Leitung bup ah Siangsawn Pawlpi a piankhiatna ahihi.\nTeklwi Khua Biakna Thu tawh Kisai\nPawlpi A Phuan pa (hun) Pawl inn/mizah\n1. Laipian -Pu Zel Khual (1933) 2011 teh beita\n2. Tuiphum -Pu Haang Pum (1946) 76 (534)\n3. Roman Catholic -Pu Tel Za Dal (1956) Beikik\n-Pu Thuam Khua Langh (1975) 22 135\n4. Siangsawn -Pa Pau Khen Thuam (2004) 28 172\nModerator: www.mtthang.weebly.com (English)\nKheen Maang - http://nunnuamzolei.ning.com/\nPa Go Maang – http://zovontawi.webstarts.com/\nTg Khaipi -


url: =Chinese President Xi in galkapte kiangah galdo dingin kithawi sa in om ung ci ~ TK Lian :: ZOMI DAILY\nposted on 6 December 2016 at 6:32 pm Lomkholna: News, Thangkhanlian, World\nDec. 6, 2016: Taiwan President Tsai Ing-wen in US President kiteelcing thak Trump phone tawh hopih in, gam nihte kikal ah kitauna hoihzaw sem bawlphatna ding a kikupkhawm man un Chinate’ President Xi Jinping in galkapte kiangah galdo dingin kiman sa-in om un la, galkap tampi hilo-in a tawmzaw leh galvan hoih nono tawh kithuam un ci-in zasak hi.\nPresident Xi in galkap puahphatna (military reform) ulian diak teng sawm khawm in, Chinate ngaihsutna galkap tampi zat ding “teeth-to-tail ratio” manpower-intensive kici panin galvan hoih nono zanga galkap tam lo “technology intensive force” in laih hun ta hi ci-in gen hi. Xi pen head of the apex Central Military Commission (CMC) ahih banah Communist Party of China (CPC)-te General Secretary ahi hi. Xi in hih military conference (Kiginni a bei) ah galkap lamsang nakpi tak leh a poimawh diakte ah kilaihna lianpi kibawl ta hi ci-in gen hi.\nNung kum September kha-in Xi in China in galkap 2.3 miilion (Chinese armed forces) a neihte lak panin galkap puahphatna ding “modernisation drive” hangin galkap 300,000 in kikhiam suk ding hi na ci hi. China in hih galkap a puahthakna dinga ngimna a neihte lak panin galkap phazah (size), a kigeelzia/a pianzia (structure), a kibawldan leh a lim-a mel (formation) laih a, galkap tawmzaw, siamzaw, mun tampi leh a tuamtuam-ah galdo (multi-functionality) thei ding cih leh scientific lamsang siamzawte nak zat zawk ding cihte kihel hi.\nTrump in Marine Corps General pensen James Mattis pen Defence Secretary ding hi ci-in a min a pulak (nominated) phet in China in 10 DF-21 intermediate-range ballistic missiles sitna (tests) nei pah hi. Hih 10 DF-21 intermediate-range ballistic missiles-te pen Asia-Pacific sunga USte galphual khat peuhpeuh kapna dingin kizang thei ding a, USte Pershing II intermediate-range missile tawh a hat zia kibang hi ci-in Xinhua in suaksak hi.\nDF-21 missile pen missile inkuan (family of missiles) nam khat hi a, tua loin China in naval “carrier killer” “DF-21D kici missile zong nei a, Asia-Pacific kiim-a USte vanleng puakna leh galdona tembaw (aircraft carriers) kapna dinga kibawl ahi hi. Tua loin China in zong missile a neih dang khat pen China’s anti-satellite arsenal kici a, satellite in galvan a puakte kapna dingin kizang thei hi.\nPrevious: Syria galkapte leh apawlte’n Aleppo nawk cihtak in nawk ~ TK Lian\nNext: A tapa mopawi simding in apai papi khat Bus tuahsia in si ~ ZD


url: =USA pan Lukhu Neelkai ngah Zo tang khat\nUSA Florida International University pan in Mechancal leh Matrials Engneering tu ni December 17 ni zing lam in Heilei khua suak Tg, Ngin Lian Mang @ Mangpi -in hong ngah theih a hih man in Zomi teteng in ii lungdam pih hi.\nNi tak lam ciang in Order of Engineer ci-in kiciam na zong nei sak uh a hih ki ciam na ah ( Mipi a ding in na hoih ka sem dinguh hi) ci sak uh a Department te'n Zungbulh(Ging) piak na tawh nei sak uh cihi.\nHih bangin Zomi te zong ii om na tek pan in ii Biak ii Topa in hong lam to in Midang te mah bang Pilna cim na te hongpiak ii muh ciang in thangah huai ka sa mamah a Zomi khang no te aw hong hanciam uh Pilna siam na cim na te ei zong no zong a nei thei lua hi uh teh cih in kong han thawnnuam hi.\nHih bang in Zomi tampi tak te ii Topa'n hong piapia lai hen Tg Mangpi zong ii Topa'n a ma hong pi toto ta hen.\nTg, Mangpi pen Pa Zam Kam leh Nu Man Ciin te tapa U pen hi-in tu tak in USA Florida mah ah teng uh hi


url: =Ui photo khat hangin Russia ah pasal khatin alawmnu Acid buakin meitawh hal ~ ZD :: ZOMI DAILY\nposted on 26 March 2017 at 9:12 pm Lomkholna: News, Russia, Sawltak, World\nRussia gamsung aom Moscow khua ah pasal khatin a lawmngaihnu Acid tui buakin meitawh hang ahih manin liamgawp cih Daily Mail pan kiza hi. Tua abawlsia pasalpa minpen Vyatcheslav kici a, alawmnu minpen Yekaterina M kici hi.\nA lawmngaihnu pen nidangin pasaldang lawmngaih khat nei ngei hi. Tuapa a lawmngaih luipa ii ui photo khat kemkha citciat in, tuapen tulaitak alawmpa ahi Vyatcheslav in amuh ciangin hehlua in amai panin Acid tui abuaksuk cimawk hi.\nKum 24 aphakhin tua numeinu in Local Media te tungah agenkhiatna ah kamai Acid tui hong buahsuk khitciang in meisah khattawh mei honghal in, ka phelhtheihloh nadingin hong lencip cisawnsawn hi.\nHospital ah akizaih Photo khat Online ah ki khahkhia in cikziak huai mahmah hi. Alu amai avekpi in Bandage tawh kituamcip in, a awm leh akhut langnihzong Bandage mahtawh kituamgawp hi.\nAlawmpa innsung aom tuibuk sungah meitawh hal athuak hi a, apuansilh pen meikuangpah cihi. Mei kaphelhsawm hangin hong lencip cihi. Adendeuh ciangbek in kisilbuk sungah alawmpa in tui honsak in tuaciang bekin meikuang mitpan hi ci’n numeinu in genkhia hi.\nAcid tuitawh meikatna tawh thuaklah mahmah hitaleh a lawmpa pen aheh suakmahmah ahih manin zatui Medical Treatment bangmah kibawlsaklo in nainih sungbang koihcip sawnsawnlai hi.\nNidang in hih numeinu leh a lawmngaihlui Ex-boyfriend in ui khat neikhawm uhhi. Buaina apianma azan nitaklam in tua ui pen numeinu in photo zaihin alawmpalui khakkha citciat hi.\nTuapen tulaitak alawmpa in atheih ciangin hehlua ahih manin hihbangin Acid buakin meitawh ahalliang ahihi.\nRelated: En Huai Christian Innkuan ~ Bishop Felix Lian Khen\nThukhending hilecin kua mawhzaw nasa uhhia leh? 🙂 ZD Sawltak #zomidaily\nPrevious: Kawlgam Letpadaung ah khuasungmi te leh Palik te buaina hangin mi 15 liam ~ ZD\nNext: Nuntakna lamlak – 3 ~ T. Sawm Lian\nPasian’ kammal Lai Siangtho ~ David Tuang


url: =Malkual huhna puak leuleu :: ZOMI DAILY\nposted on 11 June 2021 at 4:44 pm Lomkholna: News, Zomi\nZanni a ei mawtaw in a puak khit zawhloh Cikha zato huhna tuni-in Muan Lian mawtaw ah kikhak to leuleu hi. Zomi Bethel Church, Coffs Harbour, Australia pawlpite piak, puan sawp set a pei velvel zo ding Solar system leh zato lupna 7 leh phone sum MPT, Mytel Ks.200,000 man kipai tosak leuleu hi.\nPAWLPI, KIPAWLNA, MIMAL IN OXYGEN LEI KHOLH HUAI\nZan nitak lamin “Pu Khup aw, Nang Go oxygen kisam lua hi, hong zonsak in” hong kici a, ka zon kawikawi hangin kawm ding kimu zolo hi. A tawpna ah a bungneute zuak ding a, a koih uh bung 4 om a, tuate ka nget ciangin “Tampi hong lei khin ahih teh oxygen thun man hong pia inla, la mai ve, a za hong koksak mahmah kei un maw, zuak ding kimlai kong zatsak ahi” hong ci veuveu uh hi.\nKAWLPI A BEI HILO MANDALAY AH BEI HIZAW\nKawlpi a bei hiloin Mandalay ah lomlak ding kimu zo nawn lo ahih man hizaw hi. Ka post hong comment khat in bel “Yangon ah cylinder bungpite khat, tengh khat val deuh hilel” hong civen tua ahih leh bel mawtaw sap zo a, tampi a la zo ding ten Yangon vaikhak leh kiman mahmah dan hi. Pawlpi, kipawlna, mimal in neih kholh huai hi. Sum bawlna a kipua a bei hiloin, Kawlpi kuamah covid vei leh cina tam lua ahih manin zat tawm ding a bei hizen hi.\nTULAI NATNA PEN OXYGEN TAM BEI DEUH\nNidangin cina gim khat adingin zan khat oxygen bungpi 1 bek bei a, tulainatna tawh a gimte adingin bung 10 bang bei mawk ahih manin liau mahmah ahih lam phawk huai hi. India bangin oxygen kicing lo buaina tawh kinai mahmah ta hihang. Pasian in hih natna leitung panin hong lakkhiatsak mengmeng nadingin thungen ciat ni. Sia Do Khup\nPrevious: Mimal Lunghimawhna\nNext: Tengh 100 valman puakto khinta


url: =Indonesia gamsung ah Stock Exchange in akizang innpikhat kicim :: ZOMI DAILY\nposted on 15 January 2018 at 11:21 pm Lomkholna: Indonesia, News, Sawltak, World\nIndonesia gamsung ah Stock Exchange innpi in akizangkhat kicim\nIndonesia gamsung aom Stock Exchange Building in akizang innpikhat Monday ni in kicimsuk a, mi honkhatliam cih Reuters pan kiza hi. Indonesia Stock Exchange Building akicipsuk ciangin maankitam leh ninthem buasuk ziahziah in, anuai aom te adengkha ahihi.\nHih Building pipen Tower nihtak akizom in akilam “Two-tower Complex” hi a, abeisa 2000 kum hunlai inzong Islamist Militants kici migilo te’n suksiatding in angim ngei uh ahihi. Tuabang in migilo te’n angimngei Tower minthangkhat ahih manin, hih tuahsiatna zong Bomb tawh aki sukham hiding cih ki ummawh masa hi.\nAhi zongin hih tuahsiatna, innkicipna pen Bomb puakkham hilo hi ci’n Police te’n gencianna nei uhhi. Police te’n Complex kimteng ah khaukhung in umcihsak uh a, aliamte Stretcher tawh zawngkhia uhhi.\nJakarta Police spokesman Argo Yuwono akikhat in Metro TV te tungah agenna ah aliamte leh asungah aomte aki hepkhiattheih nadingin ki hanciam masa hi ci’n genkhia hi.\nTV sungah aki khahkhia Video Clip leh Social Media ah aki khahkhia Photo te aki etciang in tua inn akicim pen Building ii akongpi lutna Entrance geinai Starbucks Cafe omna geiteng kici hi.\nVideo: CCTV footage emerges of floor collapse at Indonesia Stock Exchange\nExchange’s President Director Tito Sulistio ii Personal assistant asem laitak ahi Vindy kici in agenna ah tua akicimpen inn dawlnihna “Second Floor” akicimsuk hi ci’n genkhia hi. Tua akicip hun laitak inzong amahzong Building sungah ka omkha cihi.\nConcrete suangpek te kiasuk ziahziah in, vuizong khuziahziah hi. Tui Pipe tezong kitam in, tui lengkhia ziahziah hi ci’n Building sungah nasem ahi Megha Kapoor in genkhia hi. Amahpen tua inn akicip laitak in Lobby sungteng ah ka omlaitak hi ci’n genkhia hi.\nMore: Indonesia, Bali ah guihtheih khamtheih vankham tawh gamdangmi 3 kiman\nInn akicimsuk ciangin agin ngaihmahmah hi. Numei khatzong suangpek te in dengkha in khua phawknawnlo hi. Hih inn akicipsukna pen Reception Desk omna ii atunglian ahihi ci’n genkhia hi. Exchange’s President in agenna ah aliam pen mi 20 valloding hi ci’n genkhia hi. Sawltak #zomidaily\nPrevious: 2018 kumthakzawh Myanmar gambup ah zinling 14 veibang omkhin\nNext: USA, Florida khuanawl ah Shuttle Boat meikuang, mi 1 si in 14 liam


url: =Tuipi gal pan kah na aw!\nTu nitak lam nai 3 hun in Aizawl Khuapi pan Singapore ah inn nasem a hong pai Laltlansangi @ Khin Thu Zar Aung luanghawm vuina ah ki hel thei ing. Hih Laltlansangi pen a mah leh a mah nuntakna ki beisak (gui-awk) a si hi ci in a beisa nipi ni May - 22 in Mizo Christian Fellowship Singapore (MCFS) makaite tung pan ki za hi.\nHih gui-awk na pen Singapore gam neu no khat a ding in a lauhuai mahmah natna gilote sang in a kih tak huai zaw hi a Kum 2012 in mi 467 in a nuntak na uh bei sak hi.\nHih dahna tuihual in Zomi sung ah zong hong nawk khakha a, mihing 5 (Falam 3, Mizo 1, Tedim 1) in mual hong liam san khin ta hi. Hih bang dahna bang ci bang in dal thei ding cih Chin Christian Fellowship, Singapore (CCFS) in pan mun la in nakpi tak in a vai hawm san laitak ahih man in ngaihsutna hoih leh thungetna tawh ma hong pan pih ciat un.\nTu ni sihvuina ah sanggam Mizote kum 20 gual ding mi a za a sim leh a u ham zawdiak pawlkhat tawh 150 bang pha ding uh a, pawlkhat a kap khia baba tawh a dang pawl khat a ki dikdik tawh a tua lo teng khitui mualtuang pippiap in hong koih uh hi.\nIh gam ih lei ah leitang awnglo lah hi lo a migam mi lei ah luanghawm sialna ding mun bekno khat zong ngah zo lo in ki haltum liang cih pen khasiat huai mahmah hi. Tua ban ah ka khasiat na pi lai ah nungak no milmel huih nun a singteh ki lok na ngawn a nuih zak laitak ding uh, nu leh pa sanggamte tawh inn lum lo lum nuai ah nuamtak a om ding kim lai mi gam mi leh ah sawlsuk sawl toh thuak in an na ngawn kham tak ne kha lo ban ah ih mut hun kician cih zong nei lo in sila innteng bang in a om lam uh ka theih khak sawnsawn teh ki dipngek hong zen mahmah hi.\nA beisa kha ni lai pawl in zong Malaysia ah UNte lakkhiat ding a ngak ka gang in a nuntakna hong bei san ciang in sigal in ka pai a hanmual a singlamteh ki phutte a min ka sim kawikawi leh cik lai a si cih ka theih loh ka mel theih ngei mahmah pawlkhat min na om uh a, min ka theih ngei loh Zogam pan a piang honpi mah ka muh teh Zogam ah HAN ding ciang awng mahmah lai sam hi a maw ci in kei bek na khui sasa ing.\nEi Zeisu nung zuite in ih sih hang in ni khat ni teh Vantung ah ki mu kik ding ci in ih ki hehnem phial ta zong in hih leitung ah cik mah hun a ki mu nawnlo ding cih ngaihsut teh kua ta dah loh ding hi lo sihna hun ah beh leh phung mah, khua leh tui mah tawh mun khat ah dahna khitui nul khawm leng thuak nuam zawdiak veve hi.\nIh gam ih lei ah ih nusiat nu teek pa teek leh naupang milmel teng tawh mual za (tul) tapi hal a tuipi gal kai lai gui zom teng ki gawm kik in ih gam ih lei, ih inn phual zang pan bang hun teh zing vai ih hawm kik zen tam? Ih gam ih lei ih lam kiatna pan sing dang gam lei hong lawn khia in bang hi pen a hi tam? Zawn na in hong lawn khia maw? Cihtak lohna in hong lawn khia maw? Haina in hong tai khia sak maw?\nLeitung gam tuamtuam ah Pasian thuzui mite om na gam ahih leh mi hau gam in ki ciamteh hi mah teh leh ei kiang ah a zawng pen mi nam i hih sese... Ih innkuan sung, ih beh ih phung sung, ih pawlpi sung leh ih khua sung hoih tak ki sit pha in Topa deih loh bang bawl kha ka hiam? Bang ngim kha ka hiam? Bang gen kha ka hiam? Kei a ki pan ki sit tel pha ciat ni.\nTu hun pen nau min phuak a buai hun ding hi nawn lo a ih gam khan toh na ding in tha neih zah sit lo a dian henhan hun ding hi ta hi.\nIh om tek pan tung lam en to in tha san ciat ni!


url: =MY STORY- The Rebel: Gen leh gelh ngamloh\nGen leh gelh ngamloh\nGen leh gelh ngamloh neih pen hoih kasa kei ka hong ciphot deh. Mihingte I muhdan leh I etdan kibanglo ahi, cih I thei uhi. Etdan leh muhdan toh kisai midangte a I theihna ding in gelh leh gen ciat hoih kasa. Gen leh gelh ngam kei mok le hang I muhdante midang in a theih gentakloh a solution leh panlak didan kumh/gen ngamlo cihna hi. Hinkhua a tangthute [history] khek theilo I hihman in gen in gelh keile hang zong a tungsa teng tung veve ta a, hong sukha veveta ahihna ah;gen leh gelh ngamloh pen hoih kei maw!\nThudang khat ah eima mimal hinkhua toh kisai I hoihlohna leh I mawldan pen gen leh gelh ngamlohna in eitoh kisai gennop nih nei in thei ing:\nHoihlo leh mawl lailai cihna honghi ahihman in kikhangto nailo cihna hi. I mawldan leh I hunlui nuihzakhuai deuhdeuhte bang gen leh gelh luat ding, ka ci hi. Kipilsak sang in kihaisak na hoihzaw hi. A haite kipilsak a, a pilte kihaisak ahihman in. I haina leh theilo I hihna pen selbawl mawk le hang bang ci pilkhiat ding. Sin leh zilkhe ngeilo ding I hihman in a ‘barrier’ I zum mawkna pen palkhiat ding ahi.\nPosted by Kamzalian Tomging at 12:13


url: =Haimual Mawtaw khat tuahsia :: ZOMI DAILY\nposted on 29 September 2014 at 5:04 pm Lomkholna: News, TedimPost, Zomi\nTedim – September 27\nKalaymyo pan Ciau lam a zuan mipua mawtaw neu jeep-te khat Tedim pan tai 2-na lamzang khuakhung Tawnglui ah tuahsia hi. Kultal kizut lampi abei ciangin mawtaw hat pian ahih manin brake ngah zo nawn lo a, lam phung lam kidenna ahi hi.\nMawtaw tuahsiat thu akitheih ciangin Lawibual veng Shalom Kipawlna pan veng bup zak dingin awliatna tawh tangko pah uh a, Tedim pan mawtaw 2 tawh kidelh pah hi. Aphual ah mipi atunma-in Haimual mawtaw dang khat in aliam abaite na huh man uh a, tua tawh zato kizuan pah thei hi, ci hi. Zato pan Pu Thangliana (K.78) leh azi Rothuami (K.54), Champhai Canan vengte in hong nusia uh hi.\nAdang cina 2 (Tahan le Zotlang Champhai khua) gim mahmah a, khat sisan hop kul ahih manin Leilum pan Tg. Langh Khan Khai in hawm thei pah ahih manin nuamtuam pah hi. Adang cinate pen Tuitawh khua nupa kop khat leh atanu uh kum 3 mi ahi hi. Adang nungak khat leh tangval khat bel gim lua lo ci hi.\nCinate avekpi-in Kawlpi puak kul, cih thu ahih manin ZYA-Tedim leh Lawibual Shalom veng makaite akipan khuasung phatuam ngai mi honkhat mah in zankim nai 3 dong kibuaipih zihziah a, misite in zong Ciau lam zuanin cinate zong Kawlpi lam azanzanin zuan thei uh hi, cih kiza hi.\nPrevious: Tedim Khuapi kimah Accident a om ciang\nNext: Tedim Post :: 29 September 2014


url: =Makaihzia nam 5 te ~ Rev. John T Hum :: ZOMI DAILY\nTraining Piak Ding Kisapna: Hih “A” makai namte pen hunlang tawh nasem te ahih man-in hunbit nasem te zah a hun tampi pia zolo hi. Tua ahih man Lai Siangtho sang kahte zah in theihna nei lo thei ding hi. Ahi zongin Pasian zat mahmah theih mite ahih lam manggilh loh ding ki sam hi. Tua ahih man hih bang kipumpiak nasem nuam mite pen Siate in training kul hi. Siapa in a ngiimna kician, a deihzia tel tak a theih sak ding ki sam hi. Pawlpi I cih pen Pasian in sia pa vision a piakna bang bek a pai ahih man-in ki-uk zia, ki makaih zia te sia pa deihzia tawh ki leh puak ngeilo ding hi.\nHun piak zia: Hun piakzia nam 3 om hi. Pasian tawh hun piak zia, sia, makai te tawh hun piak zia leh, mi (na hilh ding naupang, veng mite) hun piak zia ki ci hi. Amasa in: “A” nam makai te in Pasian mai ah nasep thupi mahmah sem ahihna tel ding kisam hi. Amahmah “D” makai te zah thupi ahih lam muh theih ding kisam hi. Tua ahih man Pasian tawh hun tuam la-a, thungetna, leh Pasian kammal sung mahmah ah kidiah na tampi neih ding ki sam hi.\nKiginkholna: Ih hunzatna buppi ah 75% pen kigin kholna in zangh ding a, 25% pen piakkhiatna hi ding hi. Kigin kholna cih ciangin: na ki-aapna, na lesson teltak theihna, na kam zat zia ding te teel na cih te ahihi. Mipil ten, thugen zia, kammal zatzia, luheek gamtat zia te, a kisin pilna hi ci hi.[ii] Paunak khat ah, “ aki ging khol galkap mangpa in gal ado ciangin zawh baih sa zaw hi”, ci hi. Kigin na thupi mahmah hi.\nMite’ telbaih Thubul (Lesson): A khangto sa gam leh khangto lo gam te ah thu tel baihna ih kibat na khat om a, tua pen taangthu gen na tawh thuhilhna ahihi. Mihing in ih theih loh kal in ih et-the, thupi I sak mi na om den hi. Tua te thu kiza nuam a, ki thei nuam hi. Tua bang mite gualzawhna ki et-the nuam hi. Alang khat ah, mikhat I puukna zong ih tel sak man-in ih nuntakna hong puah pha zong om hi. Tua ahih man taagthu gen in la, a langnih pan in la le cin mite ki makaih siam hi cih, mipil te gen na hi.\nDotna tawh thugen theihna: Thudot siam mite sia siam kici hi. Thudotna I neih ciangin mikhat I ngaihsutna ih hon sak hi. Gentehna in, SS naupangte tungah, “ Pasian in bang hang mihing hong baw ahia? Ci in dong leeng, a ngaihsut ding uh thu pawlkhat lam ih hon sak hi.\nCiaptehna: Hih ciaptehna pen Journal ahih keh Spiritual Logging System zong ki ci hi. I khantohna, I kiam suakna, Pasian hong hopihna, I devotion te lai tawh ciapteh ding kisam hi. Bang ka cih ciangin kei khangto a, bang ka cih ciangin kiam a, Pasian in kua tung tawn in bang hong hopih cih te ciamtehna nei den leeng khalam khantohna hong pia hi. Salvation Army pan khiapa William Booth in zan a ihmut kal na ngawn in Pasian hopih ding lam-en ahih man alupna kiangah laibu gelh loh leh laikuang tawh ki gingsa in om den hi.\nMentor neihna: Nang hong it, na khantoh ding hong deihsak, hong huh nuam, zong hong gen ngam ding lawm, makai neih ding ki sam hi. Khantohna pen miten utlo (aa-na) pipi a hong gen sangin eimau va ki pulak tawm leng om zaw hi. Na nuntakna ah hong phat kehmpeuh, na cih bangbang he-he hong ci khempeuh lawm hoih hilo hi. Ki puah phat na pen mikim in ki sam den a, tua bang ih ngah na ding man kipia hi. Tua hi-a,hong ki taai ciang, hong ki nial ciang, heh lo in, tu hithiat in ngaihsun phapah ding ki sam hi. Tua bang dan mi na neih leh Pasian in na lampi a ding hong koihsak hi ding ahih man khahsuah ken la, thunget sak in.\nHun: Hun zat siamna I cih ciangin, nikhat nai 24 khen a, nai tuazah sung tua sem ding cih a delh teta na hi masa lo hi. Hun zang siam cih pen ei mahmah ki uk siam cihna hi. Leitung nate pen paipai hi bek lo in, a tai vangvang hi mai hi. Tua ahih man delh den akul na hihi. Mikhat in agen na ah, Pasian hun tampi pia leeng hun zat kisiam pen na ci hi. Pasian in hun kiciang mahmah hong pia hi. Nasep hun, ih mut hun, annek hun k icing tak a zat ding hong pia hi.\nMaban zom lai ni!!\nRev. John T Hum, USA


url: =Rom Laikhak 5 | Siantongluan\nRom Laikhak 5\nTu-in upna hangin Pasian tawh kipawl khinta ihih manin i Topa Jesuh Khrih hangin Pasian tawh a kilemkik ta ihi hi.\nAma hangin upna tawh tu-a i omna Pasian hehpihna sungah a tung ihi a, Pasian tawh minthanna ngahkhawm ding, ci-in lamen ihih manin i lung a dam hi.\nHaksatna i thuak laitak nangawnin i lungdam veve hi. Bang hang hiam cih leh haksatna in thuakzawh hatna piangsak a,\nthuakzawh hatna in Pasian pahtakna hong ngahsak a, ama hong pahtakna in lametna lianpi hong neisak ahihna thu i thei hi.\nPasian in eite tungah a hong piak a Kha Siangtho tawh eite sungah ama itna hong guang ahih manin hih lametna in eite hong lungkiasak ngeilo hi.\nEite cimawhin i om laitakin Pasian hoihsak hunin ei mi gilote-a dingin Khrih hong si hi.\nMihoih khat-a dingin a si ngam a omkha ahi zongin thukham zuizo mipa-a dingin sih ngamna ding a thu haksa mahmah khat ahi hi.\nAhi zongin eite mawhna nei ihih laitakin eite-a dingin Khrih hong si ahih manin Pasian in eite hong it mahmahna thu hong lak khin hi.\nAma sihna hangin tu-in Pasian tawh kipawlthei ihih manin Pasian hehna hangin gimna panin zong hong suaktasak zaw kan lai ding hi.\nPasian tawh eite i kilangneih laitakin ama Tapa sihna hangin amah tawh hong kilemsak ahih leh tu-in Pasian tawh kipawl khinta ihih manin Khrih nuntakna in eite hong honkhiazo zaw kan ding hilo ahi hiam?\nTuateng bek hilo lai a, Pasian tawh hong kilemsak i Topa Jesuh Khrih hangin Pasian tungah i nuam mahmah hi.\nMi khat hangin leitungah mawhna hong om a, tua mawhna hangin sihna hong piang hi. Mi khempeuh mawh uh ahih manin tu-a bangzia-in mi khempeuh tungah sihna hong tung hi.\nThukham a omma pekin leitungah mawhna na omkhin a, thukham a omlohna munah Pasian in mawhna a ciamtehna laibu neilo hi.\nAhi zongin Adam huna kipan Moses hun dongin sihna in mite uk a, Adam in Pasian thupiak a manloh manin a khialh bangin a khial nailo mite nangawn sihna khutnuai mah hi veve uh hi. Adam pen a hong pai lai ding mipa lim ahi hi.\nAhi zongin Pasian hong piak letsong pen Adam mawhna tawh kibang lo ahih manin tuate gel tehkak theihding hilo hi. Tua mi khat a khialhna hangin mi tampi a sihna pen a man mah ahi hi. Ahi zongin Pasian hong itna leh hong hehpihna nakpi takin lianzaw lai a, mi khat ahi tua Jesuh Khrih hehpihna hangin mi tampi tak tungah hong kipia letsong lian mahmah hi.\nPasian letsong leh mi khat mawhna a hatna zia kilamdang hi. Khialhna khat a om khit ciangin, "Mawh hi," ci-in thukhenna kipia a, ahi zongin khialhna tampi tak a om khit ciangin a kilawm lopi mahin, "Dik hi," cihna piakkhong thupha a om hi.\nMi khat bek mawhna hangin sihna in hong uk ahih leh mi khat mah ahi Jesuh Khrih hangin nakpi takin a lian Pasian hehpihna leh mihoih-a sanna a ngah mite nungta-in thahatzaw kan ding uh hi.\nTua hi a, khialhna khat in mi khempeuh tungah thukhenna tungsak ahih mah bangin gamtatna hoih khat mah in mi khempeuh khahin nungtasak hi.\nMi khat in thu a manloh manin mi tampi mimawh a suahsak mah bangin mi khat in thu a manna hangin mi tampi in Pasian tawh kipawl theihna a ngah ding uh ahi hi.\nKhialhna a tam semsemna dingin thukham hong kipia hi. Ahi zongin khialhna a tamna munah Pasian hehpihna hong lianzaw zel hi.\nTua ahih manin mawhna thahatin hong sihsak mah bangin, i Topa Jesuh Khrih hangin Pasian hehpihna thahat zaw lai a, mihoihin hong sangin nuntak tawntungna sung a hong tunpih hi.


url: =India ah mopawi pawisiimding apai mawtaw khat tuahsia in mi 25 si :: ZOMI DAILY\nposted on 7 March 2018 at 4:59 pm Lomkholna: India, News, Sawltak, World\nIndia gamsung ah mopawi pawisiimding in apai Truck mawtaw khat tuahsia in kibung ahih manin mi 25 takin sihlawh cih AFP pan kiza hi. Tuesday ni in Western India, Gujarat State sungah thupiang hi a, tua Truck mawtaw pen lei (Bridge) panin akiasuk kici hi.\nHihvai tawh kisai in palik thukan ahi Gujarat Police Inspector K.J. Kadapda in agenna ah Truck mawtaw sungah akigawm in mi 60 bang atuangkhawm uhhi ci’n genkhia hi.\nTua Truck pen lei panin anuai Pi 26 (8 Meter) asanna ah kiasuk in, anuai tui omlohna ah tusuk sawnsawn hi. Hih mawtaw sungah atuangte pen mopawi pawisiimding in apai uh hi a, asi lakah atamzaw pen numei leh naupang vive hizaw kici hi.\nMawtaw ahawlpa in hoihtak lenkip theilo “Lost Control” ahih manin lei panin anuai hawkguak sungah akiasuk hi ci’n thukan te’n genkhia uhhi.\nAphual ah asi pen mi 25 sipah a, mawtaw kilumletlian in anuai ahzong mi tampi awklai ahih manin, asi ki behlap totothei khading kici sawnsawn hi. Aliam khempeuh pen Local Hospital te ah amanlangin kipuak sakpah hi.\nHih tuahsiatna apianna munpen Bhavnagar District sungah hi a, State Capital Ahmedabad panin Tai 125 (200 km) bang agamlatna munkhat ahihi.\nIndia gampen leitungah lamzikpi tuahsiatna ahuaisia penpen “world’s deadliest roads” in akiciamteh gamkhat ahihi.\nKumsim in India gamsungah mawtaw tuahsiatna hangin mi 150,000 tabangin sihlawhden cimawk hi. Tuahsiatna atamzaw pen lamzikpi te hoihlo, mawtaw te hoihtak ki sitcianlo, Maintenance ginalo, mawtaw hawlte’n hoihtak hawllo, Reckless Driving cihte hangin kumsim in mawtaw tuahsiatna tamveipi piangden in, mi tampitak in anunna beilawhden uhhi. Sawltak #zomidaily\nPrevious: Ei le Ei sung mah pan na hoih tampi pankhia ni\nNext: Elevator sungah numei khattawh atuangkhawm pasal khatin azahmawh khoihkhoih


url: =Hong ki laptoh theih na ding in (5/2/2021) – Zomi Agape Church Inc\nHong ki laptoh theih na ding in (5/2/2021)\nZomi Agape Church Inc > Zomi Agape Church Blog > General > Hong ki laptoh theih na ding in (5/2/2021)\nMay 22, 2021 by Mary San General, Hunzatna\n1Peter masa 5:5-6 Tua mah bangin no khangnozaw deuhte in zong a khanghamte’ thu na mang un. Lai Siangtho in, “Pasian in a kiphasak mite nial a, a kiniamkhiat mite a hehpih hi,” a cih mah bangin na vekpi-un kiniamkhiatna puan bangin silhin, khatlekhat na na kisepsak un.6Pasian in ama hoihsak hun ciangin note hong laptoh theih nadingin a thahat Pasian’ khutnuai-ah kiniamkhiatin na om un.\nHong ki laptoh theih na ding in\nNi sin ih nuntak na sung ah laptoh na ,a sangzaw tung na,gualzawh na cih te ih lunggulh pi leh ,ih deih pi pen hi a, a hi zong in ah mi khempeuh in ah laptoh na ki ngah lo hi.\nEi leh tuni in ah ei thu um mi te ong ki laptoh theih na ding in Pasian tanu/tapa a ki ci mi in ah laptoh na in a sang zaw ih tung theih na ding in ah ih nuntak na sung ah a ki sam khat om a tua in ah bang hiam cih leh ki niamkhiat na a hi hi.\nPasian mai ah ki niamkhiat ding haksa lo a ,a hi zong in ah mi hing khat leh khat mai ah ki niamkhait ding pen nakpi tak in ah haksa ki sa hi.\nA diak in ah ei zomi te ki niamkhiat ding cih lim lim pen , a ki zong ngei lo ,a ki zang thei pha lo te hi a ,hih US khawng ih tung tak teh mi te tawh mi pil pi,siahuan pi te in ong nuih mai in ong hoih ho in khat leh khat ong ho pih ta ciang in ki niamkhiat in ong ho pih uh a,ei a hi leh pen a lian zaw deuh te ei sang ih thu pi sak te khawng ong pai teh ih kam khum in ah ,tua lo te a hih leh kamkhum ki zang thei lo in ah ,lungsim ki niamkhiat na pen ki zang thei lo hi.\nEi leh sanggam te tuni in ah mi hing in ah a sang zaw ki tung nuam a tua in ah a key pi pen a hih leh a tawh a hih leh ,a sang zaw ih tung theih na ding in ki niamkhiat a cih in ah gen nuam hi hang\nLaisiangtho ih sim tak ciang in ah\nGimna a thuak mite tungah thuhoih a puak dingin ,Topa in kei hong teelin hong sawl ahih manin keima sungah Topa Pasian’ kha hong om hi. Lungsim kitamzante a damsak ding, salin a kimante tungah suahtakna thu a gen ding, a kikhum mite a dingin\nthong kong a hong ding, 2 Topa in a mite honkhia-in, a galte a guallelhsak ding hun tunna thu a gen ding, a thum mi khempeuh a hehnem ding, 3amaute pen a thuman mite kici-in, amah a kiminthansak theih nadingin Topa in a mite kem hi, a kicih theih nadingin\nZion-ah a om a dah mite a lungdamna ding, a lungkham mite in phatna la a saktheihna ding, a lunggim mite in Pasian a phattheih nadingin amah in kei hong sawlzo hi. 4Amaute in tanglai-a a siasate, lampha kik ding uh a, a kisiamaisate ding kiksak ding uh hi.\nAmaute in khang tampi sung a kisiamaisa khuapite puahkik ding uh hi. 5Gamdang mite in na tuuhonte uh hong kepsak ding a,\nkhualmite pen note’ lo kho le leenggui puahte hi ding uh hi. 6Ahih hangin note pen Topa’ siampite hong kici ding a, mihingte in note pen i Pasian’ nasemte, ci-in hong gen ding uh hi. Minamte’ hauhna teng note in na ne ding uh a, amau’ hauhna teng note in\nna kisaktheihpih ding uh hi. 7Note’ maizumna tangin nopsakna a zah nihin na ngah ding uh a, note’ mindaina tangin no’ ngahna sungah na lungdam ding uh hi. Tua ahih ciangin na gam sung uhah a zah nih na luah ding uh hi. Note-a’ pen tawntung lungdamna hi ding hi. 8Bang hang hiam cih leh keimah Topa in thutang deihin, mi’ nate suhna lekhialhna ka mudah hi.Amaute tungah amau’ thaman thuman takin ka pia ding a, tawntung thuciamna amaute tawh ka bawl ding hi. 9Amau’ suanlekhakte pen\nminamte lakah kithei ding a, amau’ tuletate pen mite laizangah kithei ding hi. Amaute pen Topa in thupha a piak mite hi,\nci-in a mu mi khempeuhte in thei-in sang ding uh hi. 10 Topa’ hangin nakpitakin ka lungdam ding aka Pasian’ hangin\nkipakin ka diang ding hi. Bang hang hiam cih lehzipi pa puanhoih tawh kizemin, mothak nu a suangmanphate tawh a kizep mah bangin amah in hotkhiatna puan kei hong silhsakin, thumanna puanpi tawh kei hong tuam khin hi.11Bang hang hiam cih leh leitung in a dawn meengsakin, huan in a kituhte a posak mah bangin Topa Pasian in minam khempeuh mai-ah thumanna le phatna a pokhia sak hi.\nIh nuntak na sung ah a ki sam pen in ah ki niamkhiat na pum bang a sil a ,nuntak ding nak pi tak in thupi hi.\nPeter in ah a lai khak na sung ah ,a mah nuntak na mah mah en hi leh hang a mah pen Pasian in nakpi tak in zang in ah Topa Zeisu in ah van ong sak khit tak ciang in ah a mah tungtawn in khat vei thu gen na hang in mi hing tulthum(3000) piangthak in tua khit tak ciang in ah a mah ih thugen na tungpan in mi tampi in ah nuntak kik na sih na pan in ah ,mi si te tho ci in na lam dang tampi tak Pasian in a mah tungtawn in ah bawl hi\nAmah nuntak na sung ah ki niamkhiat na tawh ong nuntak a Pasian ih deih na bang bang in ah a nunta mi khat ,tuni in a mah ih et ciang in ah Pasian in zang mahmah a hi ciang in ah ki sak thei nuam leng lah a ki sak thei lua ding mun khat hi , a hi zong in ah a man ah ki niam khiat ding pen nakpi tak in na zui ah hih ki niamkhiat na pen laptoh na a sang zaw tun theih na a hi hi .\nTuni in ah leitung ih et ciang in ah a pil khempeuh a sang tung lo hi,a hau khempeuh zong mi khempeuh in zatak lo hi ,tuni in ah a pil te a hau te tua mi tampi lak ah tua te mi pi in zatak a kua te a sang pen tung ah ,kua te ki lam to hiam ,a siam pen te gualzawh na ngah khin pah lo uh hi,tuni in ah tua a siam pen te lak ah kua ten gualzawh na ngah hiam cih ih et kik tak ciang in ah a ki niamkhiat te hau mah mah na pin ki niamkhiat mi te, min za tak uh hi, pil mah mah na pin ki niamkhiat mi te min tak in thupi sa hi, siam mah mah in siam na nam tuam tuam te a hi zong in a lungsim sung ah ki niamkhiat na a neih nak leh tua in ah a lungsim tawh lam to a ,a ki hih sak mi te kua mah in ah pi muh ngei lo hi.\nTua ki niamkhiat na pen pum bang in ah nisim in ,na sil un cin ah Peter in hong gen hi\nIh nuntak na sung ah nisim a ih ki sap khat om a tua in ah pum a hi hi, a ki niamkhiat na sung ah nisim ihmut kal na a hi zong in,ih gamtat na ih lu hek na ,sun a zan a pum bang in ih sil ding in ah a thupi mah mah a hi hi.\nLaisiangtho ih et kik ciang in ah a ki niamkhiat te kua te a hiam cih mi tampi tak om kha in teh ,a hi zong in ah tuni in ah thu lu mi nam (4) te tungtawn in ah en ding hi hang\nJospeh pen Pasian in a lungtang thupi sa in ah , it na nei in,ki niamkhiat na nei a , a sanggam te sang in amah pen Pasian in tel zaw in thupha pia zaw hi.\nA pa mah mah in ah it a hi man in ah, a mah pen a u nau te lak ah ki sak pih ding hi leh ki sak pih thei luat hi , a neu a ki pan in ah Pasian in version pia khin in, amah tung ah a sep ding,a laptoh ding Pasian in lak khin a, a hih hang a mah pen a sanggam te tung ah na ki sak pih lo in no te na suah tak theih na ding un ah,Pasian in kei ong zang a hi hi na ci zaw hi.\nPiancil 50:19:20 Ahih hangin Josef in amaute kiangah, “Lau kei un. Kei, Pasian’ za-ah om ka hi hiam? 20Note in ahihleh, kei’ tungah a sia dingin na ngaihsun uh hi. Ahih hangin Pasian in tuhuna mah bangin mi tampite a nuntak theihna a pian nadingin a hoih dingin a ngaihsut ahi hi.\nEgypt gam ah kial pi ong tung ding ,tua bek tham lo in a sanggam a pa a kipan a beh leh a sung te pen gil kial a si ding Pasian in theih khin egypt gam ah mi tampi tak gilkial om ding Pasian in a na sep ding pen a theih sa hi a,Tua mun ah mitampi te in ah suah tak na a ngah theih na ding in a ki niamkhiat hi Jospeh pen mun dang pan in Pasian in sam in ah,a theih ngei loh na gam,Egypt gam sung ah kumpi pa innsung pan in ah tua teng pan in sin na ngah in ah,Tua khit tak ciang thong sung va tung a ,tua khit tak teh Pasian thu pha tawh kumpi innsung ong tung in a lian pen pen kumpi pa nuai ah thu nei pen pa ,gam sung ah hih un ci leh hih uh a,pia un cih leh pia in,pia kei un a cih leh pia lo a mah cih bangbang in a ki sem din mun ah Topan lam to hi.\nNang tung ah bang ong ki bawl hiam ? mi khat in ah nang haksat na ding,mi khat in ah nang ih na mai ah hong khak teh a hih zong in tua te khempeuh it na tawh a kan ton zo ding in amah a it kik thei ding in Topan mimal kim thupha ong pia ta hen!\nHih tangtawn pek pan in ah a kiniam khiat na tawh a nunta Jospeh pen Pasian in thupi sa ngat ,lam to ngat ,thupha pia ngat hi.\nTua mah bang in tuni in ei te zong ih nuntak na sung ah ih u ,ih nau a ding in ih beh ih phung a ding in,pawlpi a ding in khazih gam a ding kiniam khiat na lungsim tawh ih nuntak a leh Topan hih sang a sang zaw ah hih sang in na din mun a sang zaw ah ,hih sang in a thupi na mun ah Topan ong koih ding a hi hi.\nmidang hopihna pen haina hi a,\nmipilte pau loin om dide hi.\nTuni in ah mi hing khat leh khat mai ah ki niamkhiat a ih kam pau na te na ngawng ah ih ngaihsut na ,na ngawng ah ki niam khiat zawh na ding pen nak pi tak in thupi hi.\nTuni in ah ei thu um mi te khat pen Pasian mai ah a ki niam khiat ding pen nak pi tak in thupi hi,ih gamtat na pan ih kampau na ah kiniam khiat na tawh nisim ih nuntak ciat ding nak pi tak in thupi hi.\nLuka 14:11 Bang hang hiam cih leh a kiliansakte khempeuh in niamkhiatna thuak ding uh a, a kiniamkhiatte khempeuh a lianin kibawl ding hi,” a ci hi.\nPasian thupha pen a niam mi te tung ah tung hi,ei zong lungsim kiniam khiat te tung ah Pasian thupha tung thei bek hi\nTui pen a sang na lam ah kah to thei lo hi set in ah a sawn kei nak a leh a mah ih a pai khiat na tak pen a luang suk ding mah a hi hi,tuni in ah khasiangtho ih ong om pih na ,ei kei leh Pasian ong piak ding thupha te ih ngah theih na ding in Pasian mai ah ki niamkhiat a bek tham lo in ih laisiangtho sim na sung ah a gen mah bang in ah no te khat leh ci a hih man in mi te tung ah kiniam khiat a ih nuntak leh Pasian ih ompih na a thupha a maipha te,nang leh kei nuntak na sung ah ong tung thei pan ding hi.\nFilippi 3:3-7 Bang hang hiam cih leh eite in Kha Siangtho’ hong huhna tawh Pasian bia-in, Jesuh Khrih tawh i kipawl manin lungdamin, a tung lama kilang vun-atna limte muanin nei lo ihih manin, amaute hi loin, eite pen vun-atna man taktak a zang mite ihi zaw hi. 4Kei mahmah zong, tua bang nate muantheih ding a nei pa ka hi hi. A puatham a ciaptehna muantheih ding nei ing, a ci a om leh, ke’n ka limneih zaw lai hi. 5Ka suahzawh a ni giat ni-in ka vun a ki-at hi. Kei pen Hebru minam citak ka hi a, Israel mite sung panin Benjamin’ suante ka hi hi. Jew Thukham zuihna tawh kisai-in Farisi mi pawl ka hi a, 6nak hahkatlua kisa-in pawlpite nangawn ka bawlsia hi. Thukham zuihna tawh midik kitang ding hileh paubaanna mahmah ka nei kei hi. 7Ahi zongin hamphatna-in ka neih theih ding tua bangte khempeuh, Khrih hangin supngam dingin ka ngaihsun hi.\nMin ah ki sak pih ding a nei leh kei zong ki sakpih ding ka nei hi,pil na a cih leh zong amah mi pil pi hi a,Tua hun lai tak in ah Paul pen gam mi nam nih a nei pa hi,A ut ut na gam ah lut thei pa Kumpi nam zong a hi ,siam pi nam zong a hi pa hi,a hih hang in ah amah in ah Zeisu khazih ong neih khit tak ciang Zeisu khazih tawh ong ki muh khit tak ciang in ah tua na khempeuh pen aman ah bang mah ka mu kei hi ci lel hi.\nA hih man in tuni in ah ci leh sa tuam tuam ih neih ih lam te khawng te ei zong in ah,ih pil ih siam na te khawng ei zong tua te pen ki sak thei pih luat ding a hih loh lam Zeisu khephung ah kiniam khiat a nunta a ih hih ding pen amah ah ong gen mah mah hi.\nPaul pen bang hang Pasian zong ei hiam cih leh a mah pen thupha pia hi ,laisiang tho a tam zaw pen amah at vive hi.\nPaul Zeisu tawh ong ki muh khit tak ciang in ah ki niamkhiat in, itna nei a, mite vei na nei in ong nunta a hih man in Khasiangtho in ah a mah tung tawn in ah laisiangtho Pasian kammal tampi tak ong at a hi hi.\nRom 12:3 Pasian in kei tungah hehpihna hong piakkhongna hangin note tungah kong gennop thu in: Note tawh a kituakzah valin kilian ngaihsutzaw kha kei un. Pasian in note tungah upna hong piakzah tawh kizui-in kingaihsun bek zaw unla, a kilawm ciang khat bekin kingaihsun un.\nKi liat sak na leh ki hih sak na te pen Topan deih lo hi.\nTopa mai ah kiniam khiat ah amah tung ah lungdam koh tawntung ding hi zaw hi.\nTuni in ah leitung ah ih nop sak na ding Pasian in van tung ah nop sak theih na ding in Zeisu khazih tawh ong lei khin ta,leitung ah ei te khang to in a sang zaw ih tung theih na ding in ah ,Pasian in ong deih a tua a sang zaw ih tung thei na ding ah ki niam khiat na pum bang a nisim a sil ding pen nakpi tak in ah a thupi leh lawp toh na a key(tawh pi) hi.\nKolose 3:12 Pasian in note hong itin, hong teelin, ama mi siangthote hikhin na hih manun note pen hehpihna nei-in, migi-in, kiniamkhiatin, dikin, na lungduai ding uh ahi hi.\n3.Ih mai ah ih et lian ding pen Topa Zeisu hi\nFilippi 2:3-11 Huaihamna lungsim le kisialh nopna lungsim tawh bangmah gamta kei un. Kiniamkhiat ciat unla, midangte thupi ngaihsutzaw un.4.Note’ phattuam nading bek ngaihsun kei unla, midangte’ phattuam nading ngaihsutsak zaw un. 5Note in Jesuh Khrih lungsim puakzia na nei un. Tua lungsim puak zia in: 6Jesuh Khrih in Pasian’ pianzia nei napi-in, Pasian tawh a kizakim theihna dingin thatanghat thu a suang kei hi. 7Amah kiniamkhiat tawm zaw a, nasem lim a hong puazaw hi. Mihing bangin amah\nhong kibawl a, mihing teekteek mah a hong sun hi. 8Amah hong kiniamkhiat tawm a, singlamteh tung nangawnah sih ding a ut hi.\n9Hih thu hangin Pasian in a lianpenin amah koih a, min lian dang khempeuh sangin a min lianzaw-in a koih hi. 10Tua ahih manin vantung, leitung, leinuai-a om mi khempeuh in Jesuh pahtawi-in khukdin ding uh a, 11Jesuh Khrih in Topa ahi hi, ci-in taangko-in\nPa Pasian a min thangsak ding uh hi.\nTuni in kiniam khiat na, nakpi tak in thupi hi.\nTuni in ah ei phattuam na ding bek ngaih sun lo ding,ang sung bek thei lo ding.\nAmah pen Pa Pasian mai ah ong ki niamkhiat ngat hi.\nih hih theih na te pen a ki liat sak luat leh tua dan lungsim pen satan lungsim hi\nTuni in ah Zeisu khazih in bang ci hiam ci leh Huaihamna lungsim ,kisialh nopna lungsim tawh bangmah gamta kei un,tua bang lungsim ong lut khak leh hen khia ding ,tua bang na neih leh gam ta lo ding cih nop na ah sem lo ah lel ding tua pen Pasian in deih kiniam khiat ciat un la ,mi dang te thupi ngaihsut zaw un.\n4.Dr. Sa Sa kiniam khiat na leh Pasian lam to hi\nPasian in a niam mun pan a sang zaw mun ah lam sang hi.\nTuni in ah nang zong Topan ong zang thei lua hi.\nNa ki niamkhiat na in mai lam a ding tampi tak ong gulh zawh pih ding hi.\nEi te pen Pasian mai ah ki niamkhiat na tawh om tawntung ding hi hang.\nIt na ki nei in Pasian mai ah ki niam khiat tawntung ding hi hang.


url: =Kaptel Khua ah pian kidang, nun kidang\nGam pua ka pai khiat zawh kum 20 khit, 2009 kum December sungin Kawl gam ah ka hawh kik pak hi. December 31 ni-in Kawlpi panin lawp takin Tedim ka pai to aa, ahih hangin lampi ah ih gam sung ah sing tampi abei ta ka mu hi. Kum 20 sung bekin hizahin singte bei leh, mailam kum 20 ciangin bang suak ding cih bekbek ka lungsim sung ah om hi. Sanggam, lawm leh gual tawh ki muh kik ding ka lawpna teng sangin singkung beina hangin ka lung hihmawhna ong tamzaw sem -sem hi.\nA thai ciang, 2010 January ni 3 ni ciangin Kaptel Hausapa, Pu Do Za Tuang leh upa thumin akhua uah ong sam uh aa ka vapai hi. Gungal khuate nangawn singteng bei khin ka mun ciangin ka lungsim gim semsem hi. ‘Na khat pepeuh bawl loh phamawh cih ka ngihsun hi.\nTua hun laitakin, Kaptel khua ah micro-hydro neu, veng nga ah om khin zo hi. Ahihhangin, tuate tawh mei taang bek kingah aa, an kihuan thei lo ahih ciangin, sing om sunsun kitomin, sing bei semsem ahih manin singzung nangawn kito ta hi.\nHausa pa kiang ah “ Tui kicing ding a om leh Hydro lian khat kong vaihawm sak ding hi” ci-in a sum ding om lo pi-in kamciam ka pia hi.\n2010 March kha ciangin, ElectricalEngineer, Pu Mang Piang in anen-asi aa atuatna lai ong khak uh hi.\nTua ciangin, huhna ngetna lai khat ka hawm khia aa Australia gam, US, Canada, UK,Hong Kong leh Taiwan gam teng ah ka zi leh kei sang kahpih siahuante kiang leh meltheih lawm leh gualte kiang pan in huhna ka ngen kawikawi uh hi. Asawt lo-in $ AD 16,000 val ka ngah uh aa tua ciangin nasep ka kipan sak pah uh hi.\nThanuam mahmah, tha hat mahmah uh in, hanciam takin nasep kipanpah uh aa keen dang suang tumpi lak ah tui laakna, canal, tai lang val asau khat leh pi 245x20x6 apha tuibem, reservoir, bualpi khat kum nih maa-in ong piang pah deedaa hi.\nTua khit ciangin, sum om teng tawh, meiset koih nading inn khat ki lam pah aa, dat khau khun nading concrete khuam pi ki sung aa, sum teng ong bei hi. A kisam lai, mei set, transformer 4, dat khau kualpi tampi, kahkam leh atuamtuam, azah thum val teng, kei lah nasem nawn lo ka hih ciangin ka zi, Dr. Maisie Dong in ong piak sak tawh aki zo siang ahi hi.\nHih Hydro Project aa bei zah atung aa kong gente sung ah khua mite hanciamna, thaman, azat uh vante leh aneek adawn uh ki hel lo hi; sumtangin kituat hileh sang ( lakh, teng ) aza tampi pha lai ding hi.\n2012 kum December kha 27 ni-in hon pawi nasiatakin ki bawl aa, Chin State vuanzi, Pu Cin Lian Pau, Minister for Electricity & Energy, Pu Nang Za Mung, Minister for Planning & Revenue leh Pu U Ba Maung, Minister for Social Welfare, vuanzi thumte tawh ka va hong uh hi.\nTu-in Kaptel khua ah, Hydro tha tawh, buh kihuan, vaimin ki-uii, meh lim ki bawl, niangtui kisuang in, set tawh puan kisawp, puan ki taih aa, sa, singgah leh antehte vot dikdekin kikem in heater tawh khualum ki awi, lettama na kisem ta aa, nungakte’n sam nangawn kiil sak ta lailai uh hi. Hih te khempeuh gam khangtosate mah bangin switch mek ziau bek tawh ahih uh hi ta hi. Bangzahin nuntak ki lamdangin nuam hiam!!\nAlungdam huai thu khat lai ah, sing tawh an huan nawnlo uh ahih ciangin, kuamah singtom, singpua in pai nawn lo ding aa, tha maangin nuntak nakpi takin ol ding ban ah asawt lo-in agam uah sing ong niim diildial kik tading aa, khuahun ong hoih ding hi.\nHih pen ih Khamtung gam, Chin State, sung bek genloh, Kawlgam sung ah ih khuapi liante nangawn ah, ani-anai ciangtanin, aveeng aveengin electricity kihawm aa mi tampi in sing mah tawh an ki huan lai hi. A kilamen ngei lo, sun leh zan, nisimin inn 500 val in electricity tawh an kihuan masakpenna khua Kaptel khua ahih manin huhna ongpia leitung mun tuamtuam pan ong deihsak, lawm leh gualte tung ah lungdamna kong ko uh hi. Nong deihsakna uh thupha hangin, na nuntakna uah leitung thupha mei bangin taang ta hen.\nKhuakiim khuapaam in zong va-veel, va-ettehin hanciam ciat nading ka deihna uh bulpi ahih mah bangin, khua dangte’n zong ki hanciam ciat leh asawt lo-in ih Khamtung gam sung ah anop nuntakna ong tung thei ding cih ka lunggulh uh hi.


url: =China ah innsangdawn Stunt kimawlmawl khat 62 Storey pan kia in si :: ZOMI DAILY\nposted on 12 December 2017 at 12:28 am Lomkholna: China, News, Sawltak, World\nInntung sangdawnpipi ah alauhuai theithei in gamtat nopasa Chinese pasal khat inndawl 62 Storey panin kiasuk in si cih SCMP pan kiza hi. Tuapa pen kum 26 aphakhin khat hi a, amau kammal zatdanleh “Rooftopping Daredevil” khat ahihi.\nChina, Hunan province ii Capital khuapi ahi Changsha City sung aom innsangmahmah khat ii adawnpan in akiasuk hi a, akiatsuk laitakzong YouTube leh Social Media tuamtuama h Video ki thehzak in, cikziat huai mahmah hi.\nChinese Police te genkhiatna ah tuapa minpen Wu Yongning ci uh a, Huayuan Centre akici Changsha City sung aom inn asangpenpen “tallest building” ii atungdawn panin Nov 8 ni in akiasuk cihi.\nTua akiasukpa ii a innkuanpih te’n agenna ah “rooftopping challenge” kici sumkitah in akimawl uh ci a, tua innsangdawn ah akahman in 100,000 yuan (S$20,400) piakding ci’n aki kamciam uh cihi. Ahi zongin Mr. Wu Yongning in anuntakna tawh tua sumkitah pen akhek himawk hi ci’n ama Uncle khatin Media te tungah genkhia hi.\nHih Rooftopping Challenge gualzo hileh azingciang in alawmngaihnu “Girlfriend” pen kiteenpih dingin Propose bawlding cih ngimna anei cihi. Mopawi bawlnading leh adamlo ahi anu zatui akibawl nading in sum kisam ahih manin, hih rooftopping challenge ah akihel cihi.\nAbeisa in hih Mr. Wu Yongning pen Hunan Province sung aom Ningxiang City sungah film extra asemkhat ahihi. Ahi zongin hih Changsha City ah aciahkik khitciangin Rooftopping pen nasepdan khatin asem ahihi.\nTukum abeisa Februay khasung inzong Chinese Social Media khat ahi Weibo tungah innsangdawn akahna Video te khahkhia in, Follower zong Million khatbang aneikhat ahihi.\nVideo: Shocking moment Chinese daredevil falls to his death\nTuaban ah Social Media advertisement leh live-streaming platforms te ahzong akihelzel khat ahihi.\nBeijing News te genna ah hihpa ii alawmnu Girlfriend in asihlam theikhalo in, inn aciahtheihloh ciangin Police te Phone samin tuapan in athu atheipan cihi. Mr. Wu Yongning pen hihbangin Stunt tuamtuam alah ciangin Safety Equipment bangmah zat neilo ahih manin, tuahang mahtawh asilawh ahihi.\nMore: Selfie Photo kizaihding in Pi 1400 val asang inndawn ah akahto khangno te\nSafety Equipment azatlohlam akidot ciangin Martial Arts Training kaneiden a, tualeh kasepding pen hoihtak in Planning kabawlden hi ci’n Weibo tungtawn in abeisa in genkhia ngei hi. Innsangdawn ah alauhuai Adventure tuamtuam akizaihna Video bekbek 300 valbang Social Media ah adamlai ih khahkhia cih kiza hi. Sawltak #zomidaily\nPrevious: USA, New York khuasung ah apuakkham om, mi 4 liam\nNext: Inntungpan guaktang in akiasuk Model pen aki sawnkhia hiding ci


url: =Thai ah pasal panin numei akilaih te galkap tumkhakding patau mahmah ~ ZD :: ZOMI DAILY\nposted on 7 April 2017 at 9:55 pm Lomkholna: News, Sawltak, Thailand, World\nThai gamsung ah kumcingsa pasal khempeuh galkap tumloh phamawh cih thukhun nei uh ahih manin “Transgender” te lungbuai mahmah uh cih Reuters te’n genkhia hi. “Transgender” cihpen apianpih cii khenna “Gender” panin adangkhat ah laih cihna ahihi.\nCihnopna ah numei pen pasal in kilaih a, pasal pen numei in kilaih cihdan ahihi. Ahi zongin Thai gamsung ah Transgender akicih nakleh atamzaw pen pasal panin numei akilaih hizawpian hi.\nThai kumpi in kumcingsa pasal te galkap tumloh phamawh cimawk ahih manin, apianpih pasal hihna panin numei ah alaih “pa ngak” te buaimahmah uhhi. Amel aci asa pen nungak tawh akibat mahmah hangin apianpih, asuahkhiat laitakin pasal himawk ahih manin, tuate ii Birth Certificate tungah pasal cihtawh kiciamteh hi.\nGalkap tumding himawkleh pasal te lakah aomloh phamawh himawk ahih manin, tua Transgender te patau mahmah uhhi.\nThai Transgender Alliance for Human Rights panin makai khat ii genna ah Transgender tepen pasal te lakah niklehpuan suahkhiat kulding, pasal te etgega thuakding, ki maizum sakding ahih manin atamzaw patau mahmah uhhi ci’n genkhia hi.\nPawlkhat Transgender te bangpen galkap tumding sangin sinuamzaw in amauleh amaubang ki suamlupsawm, ki thahsawm, Suicide sawmbang om ciliang hi.\nKumsim in April kha atunsim in pasal in apiang khempeuh kum 21 acin nakleh galkap tumding cihpen Thai kumpi thukhun ahihi. Galkap tumdingpen mee sawksak uh a, mee atuakkha te’n kum 2 sung galkap tumloh phamawh ci ahihi.\nGalkap tumdingpen a ut masa kuamah omlo ahih manin, pawlkhat a utloh manin numei akineih ahihdingzong upmawhna om ahih manin, tua Transgender tepen inndei sungah guaktang in ki omsak a, apianpih van uh sitcianna kineihsak cihi.\nAlso read: Thai gamsung ah migilo te’n innkuan khatsungpan mi 4 kaplum, 2 liam ~ ZD\nBirth Certificate tungah pasal in akigelh hangin, apasal van at khiakhin in, numeivan tawh alaihkhin tepen galkap ki tumsakloding cibilbel sam hi. Tua ahih manin numei kizepin akizem khempeuh pen avan kilaihkhiam ci’n atung leh anuai limsit mahmah uh cih kiza hi. ZD Sawltak #zomidaily\nPrevious: Myanmar President U Htin Kyaw China ah kumpivai tawh khualzin ~ ZD\nNext: Pathein, Ngawin lui sungah gunkuang (setli) kibung in mi 60 si ~ ZD\nNuupaa (Innkuan) ~ Lengtong Pauno


url: =Theihhuai Kabaw Valley thu ~ J. Thang Lian Pau :: ZOMI DAILY\nposted on 31 August 2018 at 12:08 am Lomkholna: News, Politics, Thanglianpau\nZomi ten Kawlzang i cih teh Kabaw Valley (KV) kawk diak hi. KV in Kalaymyo kiim pan Tamu kiim kikal mualkuam zang gam teng huamin 1470 sq. miles in zai a, a dung mile 150, a vai mile 20 (a sauna pen Kalaymyo kiim) pha hi.\n‘Kabaw’ cih pen Meitei pau hiin, Kawl, a diakin Shan-Bamar te a genna uh hi. Kawl ten Meitei pen Kathe (Kate) ci uh.\n1905 kumin khawk nih kisuahin Kalaymyo lam teng Kalay Valley kici tuam hi. Kumpi in 1964 kuma ‘Kabaw Valley Project’ a bawl pan Tamu mallama Myothit kiim teng in KV min ong pua kik diak hi.\nKV pen a leitang leh a gam hoihin singkung manpha tawh kidim ahih manin a diakin Khampat-Tamu kiim pen tanglai pek pan Meitei ukpite leh Kawl ukpite kituh zel a, Kawlte gam dana seh bel hizaw hi.\n1826, January in Meitei ukpi Gambhir Singh in a General Nara Singh sawlin simsak a, kha khat khit teh la zo hi. 1830 pan KV vaiah Meitei leh Kawl kisiatna suuk to ahih manin India Viceroy (India, Burma, Pakistan, Bangladesh gam li sunga thuneipenpa, British kumpi palai) kigolhin 26/2/1933 kumin thusuah bawlin Kawlte tan ding ci a, gamgi ding buaipihna teng tawh 9/1/1934 in Kawl ukpi tungah ki-ap thei pan hi.\nGamgi – tumlamah Murin mual bul, Suahlamah Chindwin gun (Meitei pauin Ningte), mallamah Luhova khua, simlamah Nawsawengan lui zanggam a lutna ciang. Gamgite pen Chindwin gun cih loh ciaptehna kician theilo ahih manin tulai taka gamgi pen India leh Burma kumpi bawlkhop kik hi. Hih zong deih bang zo loin Kalaymyo pan mile 57na Zohmun (Bohkan) kiim tenga Kalaymyo-Tamu highway mile 2 tang ding in India sung tawn kha lai hi.\nKV a taan manun Meitei ukpi (Raja) ten na sa mahmah uh a, Gamber Singh tapa Chandrakirti hun pan compensation kha sim Rs. 500/- ta 1950 dong kipia hi.\nKum zalom 13na pawlin KV ah a nei tuam a uk tuam mel om loin Shan, Kadu, Kasak, Thak, Kwantia, Ingues minamte teeng uh hi. Shante tam penin a sawt teh Shan-Bamar kici a, tu ciangin Shan pau zang thei mel om nawn loin Kawl tawh khen haksa ta hi. Galpi nihna khit pan Zosuante zong kilut suksuk a, tu ciangin a tam pen pawl kihi ta hi.\n1911 in khua 77 leh milip 20,982 pha in, 1972 teh khua 236 leh milip 115,265 pha a, tua lakah Kawl 70,551; Zosuan (Chin) 44,420 om hi. Tulai takin khua 284, inn 83265, milip vekpi 4,40,376 lakah Zosuan 200000 val leh Kawl 230000 val om a, minam pawlkhat a diakin Shante Kawl suak a tam man hi kei le minam malin Zosuan (Chin) mah kitam bel ding hi.\nKV gam pen Zomi ten zong sim zel in, ciapteh theihah 17/10/1887 in Sihzang ten Sitpauk khua simin mi 7 that in, mi 45 salin kai hi. 29/10/1887 in Kamhau ten Khampat simin mi 7 mah that in, mi 27 ciahpih uh hi. (Hih pen a tom thei pena gelh hi) J. Thang Lian Pau\nPrevious: Federal vai kiginna ~ Pau Sian Lian\nNext: Hauhding lunggulhlo Jimmy Carter ~ John Hum


url: =Global Buanli Family: Tulaai Leitung Thuthang tuamtuam updates November12, 2013\nTulaai Leitung Thuthang tuamtuam updates November12, 2013\n· Leitungbup Muslim kipawlna OIC te Kawlgam sung ongtumding deihlohnatawh mipi 500 vaal in Yangon khuapi ah 11/12/13 ni in lungphona nei uh himahleh OIC palaai te 11/12/13 ni in Kawlgam lam zuan in ongleeng diaidiai ta uhhi.\n· Chin minam te khawmpi Khalkha khua Carson Hall ah 11/12-15/13 sungbawlding in 11/12/13 ni in kipanta uh a, Chin party tuamtuam pan leh biakna lam, kipawlna tuamtuam pan mi 500 khawmpi kah uhhi. Agen na uh ah Chin mibup khawmpi hi ci uhhi. Ahizong in RFA in a gelhna ah Chin Conference ci in kawllaai in gelh sak ahihman in Zopau in lawhbeu or khaguh khawmpi suakziau hi.\n· Kawlgam kumpi in Suai 7tons nei a dollar tawg 8billion vaaldeuh hi ci in Kawlgam sumkholna bulpi makaai Daw Khin Saw Oo in 11/12/13 ni in Pithugsuh Hkutdaw khawmpi ah genkhia hi.\n· USA gam Hawaii state te in 11/12/13 ni in Thukim 19, Thukimlo 4 tawh neih kibang pumkhat suahtheihna thukimna neita uhhi. USA gam sung state 14 leh District of Columbia ah neih kibang pumkhat suahtheihna akiphalta ahihi.\n· Typhoon huihpi I nawkgawp Philippine gam huhding in UK mihuhpawl 11/12/13 ni in Philippine gam Cebu vanleeng tual tuta uh a buuk 9,000 leh Siavuan 12 puak uhhi. Mipi 10,000 bang siding ci a media te upmawhna peen tamlua in atampeenleh 2,500 kiim siding hi ci in Philippine President Benigno Aquino in genkhia hi.\n· Nung Weekend sung in Somalia gam Puntland teng Cyclone in nasiatak in anawkna hang in misi 100 kiim aki ummawh hinapi in 300 bangsi hi ciin Puntland government news te in 11/12/13 ni in genkhia uhhi.\n· India gam Madhya Pradesh state ah lokuan mi apua mawtaw khat 11/12/13 ni in kibung in guamsung ah kilumlet ahihman in mi 14 si hi. Nungkha sung in hihmun mah ah Bus khat kibung in mi 42 si uhhi. India gam ah 2011 kum sung bekbek in mawtaw kibung in mi 130,000 si uhhi.


url: =Amanpha mahmah, aki mangngilh Nute ~ Jam Daniel :: ZOMI DAILY\nposted on 10 May 2020 at 8:11 pm Lomkholna: Article, JamDaniel, TuunlehZua\nNute’ Ni 2020 – Amanpha mahmah, aki mangngilh Nute ~ Jam Daniel\nNu khat hihna dinmun pen manpha mahmah a, haksa mahmah hi. Nu khat suah ding haksa lo napi in, nu’ dinmun taktak baih lo hi. Pasal nei numei khempeuh NU ci a sap theih ahih hangin nu khempeuh in NU’ dinmun lazo lo hi. Nute I cih pen alungdam masapen le adah masa pente ahi uhi. Tate en in innkuan sung dinmun tamveipi haksatakin khensatna anei dente ahi uhi.\nKhatvei a tapa khat cina gim mahmah in om hi. Amau theihna tawh kikem le uh sum beilo dinga, ahizongin amaban sih na ding lauhuai dinmun ahihlam phawk uhi. Zato puak hileh ki-at (operation) loh phamawh dinga, sum tampi a beiban ah dam ding maw damlo ding aamahkhan omlo hi. Khensat ding hih thu nih dinmun ah omlian uhi. Zato puak ding lah sum neilo. Inn ah kikep ding lah patauhna hi kawikawi.\nI theihpih loh hangin hun tampi I nute dinmun pen hih tawh kibang den hi. Haksa mahmah taleh khat zawzaw khensat loh a phamawh dinmun na tuak uh a, ei a tate hih ciang dinmun hong tun uh ahihi. Bangbang hileh sum ompah takeileh haksapipi in, zato puak uh a, ki-at sak uhi. Hun saupi a paikhit ciangin Pasian thupha tawh hong dam hi. Hih tapa a ki-at taktak ma in a nu’ lungtang ki-at khin ahihi. A tapa ki-at in sisan a luan mah bangin a nu’ lungtang ah ki-at zah mah bangin sisan a luan khit ciang zato puak in damna hong ngah ahihi.\nHaksapi takin Jochebed’ khensatna\nEgypt gam ah Hebru mite sal in a om sungun Pasian in thupha pia ahihmanin hong pung mahmah uhi. Tua hangin Egypt mite patau uh a Faro in thupiakna nei in, Hebru naungek suak numei ahihle hingkhawi unla, pasal ahihle that un ci-in thupiakna nei hi. Hebru mite in hih bang hun haksa cizekhuai dinmun na phukha uhi. Amau muhtangpi mah in a ta pasalte kithat ziahziah a, apaih mante uh Nile gun sungah ahing tangin zong lawn kha mai ding uhi.\nTua bang hunhaksat mahmah laitak in Moses zong naungek pasal khat ahihi. A NU min Jochebed hi a, Egypt galkapte thah na ding pan selcip dingin hong ngaihsun a kha thum sung sel zo hi. I nute hong kepna zong Moses’ nu Jochebed mah tawh kibang hi. Nisa khasa gilkial dangtak theihna pan hong selcip man un hih ciang dinmun hong tun uh ahihi. Jochebed (Moses’nu) in ahaksa mahmah khensatna a neihkhit ciang a tapa a’ ding Topa tawh a kizopna ahihi.\nSuahtakna ding lawh phansak\nNaungek kha thum hong cin ciangin selcip ding haksa sata ahihmanin Egypt galkapte thah zawzen sang’ ahaksa mahmah khensatna khat neihloh phamawh dingin ngaihsutna hong neita hi. It mahmah taleh inn sungah sel theih hinawnlo ahihmanin, pumpeng tawh kibawl lawh khat phansak a, tua lawh pen buanle kultal zut in tua sung ah naungek sial in Nile gun phaikungte lak ah koih hi. (Pai 2:3).\nAnu mahmah in ama khut tawh atano suahtak na ding lawh phansaka tua sungah sial hi cih thu ahihi. Na pianna NU in ama thatang le ama khut mahmah tawh nasem in khut hambipbiap in nungak tangval hong suah a, zinei pasal nei thei ciang dinmun hong tun hi. Bangzah in hanciam in sumlepai na khak zongin na nu khut sung angei bangzo nawnlo ding hi. Ahizongin a khut pawnte kikhel thei nawn keimahleh limtak it-a na ho nakleh na nu lungkim hi.\nTopa khephung ah thungetna tawh ngak hi. Anu in lawhbup sungah sial in Nile gunpang tuilak phai kawm ah koih hi. Hih mun pen a lauhuai mahmah dinmun ahihi.\nNaungek omna gun sung hi a, tui sung ganhing awle a kipan lauhuai tuiganhing tampi om ding hi. Sun in nisa in kap ding a, sa mahmah taleh gum thuak ding hi. Huih nungin tuihual kihot le kilumlet ding a siziau thei ding dinmun ahihi. Gilkhial in kap ding a, kuaman an pialo ding hi.\nAnu’anglum ngai mahmah dinga, ahizongin a nu in Egypt galkapte thah ding a lau manin kemngam nawnlo hi. Anu nawi gau mahmah dinga naungek in tep lo ding ahih manin nasa kawmkawm in nawitui luang ding hi. Tua bang hun in na NU lungsim puakzia ding nangaihsun ngei hiam?\nAnu in atano omna mungam peuhmah lo ahihmanin naungek bangaci hiam cih a ensim (a ngak) dingin a sanggamnu (Mirriam) sawl hi.(Pai 2:4). Tua ahihleh Jochebed in bang hih hiam? Tua bang hun laitakin anu Topa khephung ah thungen lobuang a dang hihlo ding hi. Thungen in Pasian sep nalamdang (miracle) thungetna tawh ngak ahihi. Naungek tuah theih ding haksatna tampi zong ngaihsun ding a lungim mahmah ding hi. Anuntakna sungah khuamial pen hun zong hikha ding hi. Tua bang hun sunga Jochebed kahna khitui maltakte manpha mahmah ahihi.\nA nu in a tapa gun sung ah akoih pen a ut masak hipeuhmah lo hi. Sihna le thah na ding pan a hotkhiat nop man ahihi. A nih tuak in a mulkimhuai mahmah dinmun ahihi. I nute’n bangzah ciangin hong it a tamveipi sih theihna dinmun pan lungsim na mahmah in khitui naptui luangkawm in hong honkhia uh ahihi.\nTopa aw, ka kahna aw hong za in. Faro tanu le a nasemte Nile gun ah kisil dingin hong pai uh a, phaikungte lak ah lawh khat mu uhi. A la dingin a nasemte khat sawl a, lawh a honleh naungek khat kisial mu hi. Naungek kap in hehpihhuai sa mahmah hi. (Pai 2:5-6).\nJochebed lungsim tamkham in Pasian’ mai hong zonteh sih theih lauhuaina tampite pan suahtakna bek ngahlo a, naungek ii maban ding tampi tawh dawng hi. Na kahna aw Topa kiang ahihnakleh Topa’n hong za hi. Naungek kahna aw, Topa tung’ a nu kahna aw mah ahihi. Tuni’n Topa tung’ bang kahpih ding vai thupi na nei hiam? Topa tung’ kahpih ding lungkham haksatna thulian na nei hiam? Lungsim kitamzan a kahna aw Topa’n za hi. (Late 34:18).\nTamveipi na Nu kahna aw hangin hih ciang dinmun a tung na hihi. Faro tanu in nau min phuak a Moses ci hi. Banghang hiam cihleh “Tui sung panin amah ka kaikhia hi” ci hi. Naucing ding nasem numei khat zongsak a, naukem dingin Jochebed (Moses’ pianna nu) tektek mah kila hi. Khasum sang lai hi.\nPasian in na lianpi taktak a sep dingteh nakpitak mah a tapkhapna kal masa hi. Pasian in na nu kahna aw za in sih theihna Nile gun sung pan hong kikaikhia ahihi. Topa’n na nu kahna awte hong zak ciang hong bawlsia nuam, hong susia nuamte neihsa le hauhnate mah hong zeek sak hi. Halleluijah..\n“Hebru naungek pasal khempeuh that un”, a cipa kumpi Faro inn sung pan Hebru naungek in mun hong la ta hi. A cing a kem dingin kizonga Hebru mi mah ahi, a pianna nu mah kila hi. Faro inn sung a tun tak ciang nuam mahmah ding ahih sam hang’ alampi totna khim bangin zinga lungkhamna le kahna khitui tampitak kihel hi cih phawk ding hi hang. Sihna tawh a kizakim lampi a nawk ahihi.\nKumpi inn sungah anu’ kepna hang mah tawh Moses hong khangto a, pilna siamna sangpi a neih ban ah minam bup khat ii makai dingin muanna hong ngah hi. Kum 400 val amite sila hihna Egypt gam pan pusuahpih zo a bawngnawi le khuaizu luanna gam dong ah lutsak zo hi.\nThukhupna: Tuni’n ah thukhupna ah a thupi pen I gennop bang hiam cihleh, a kiphawk khalo-a ki mangngilh Jochebed (Moses’Nu) ahihi. Tu hun in thu-um mite sungah Moses min a za ngeilo kuamah omlo phial ding hihang. Moses ii nuntakna sungah a nalamdang bawlte, a nasepnate le amipihte itna tawh amakaihna cihte a theilo tamlo ding hihang.\nTua ahihleh Moses’ nu min bang hiam? cih kidong leng a theilo, a za ngeilo tamzaw tham ding in ka um hi. Moses mikim in I theih hang’ anu kithei lo hi. Moses a minthan mahmah hang anu minthang lo hi. Moses in mihing tul zaguk val amakaih hang’ anu’n makaih kha lo hi.\nNang’ na pil mahmahna le na hauh mahmahna tawh na minthan hang’ na nu pil veva lo in hau venvan lo kha ding hi. Na nu in nangzah in pilna siamna a neih loh hang’ na nu’ hang na hihi.\nI phawk ding thu in, hih ciang dinmun na om zawhna kuama hong theihpih loh na nu hang ahihi. Mite’n na NU hong theihpih kei zongin nang’ thei den in. (Mangngilh ngei kei in) Mite’n na NU thu hong dotsak ngei kei zongin nang’ thu dong tang tang in. (Thupi sim in)\nNu’ dinmun limtak in tavuan la a, sih theihna lianpi pan kepcihtakin kha thum sung kem a, ama pilna hanciamna teng a bei khit dongin atapa suahtak theih na ding lampi zonsak in, leitung bup ah Pasian’ mizat minthang zo ding khop in a tapa a pantah akimangngilh Jochebed-NUPI phawk ding hihang.\nNa Nu hong donna, hong kepna, hong pantahna mangngilh ngeikei in. Amanpha mahmah na Nu phawk in.\n“Amau’ behbehin a kisim Levi minamte: Gershon pan Gershon behte ahi uh hi; Kohath pan Kohath behte ahi uh hi; Merari pan Merari behte ahi uh hi. Amau’ suante: Libni behte, Hebron behte, Mahli behte, Mushi behte, le Korah behte ahi uh hi. Kohath pen Aram’ pa ahi hi.” GAMLAK VAKNA 26:57-58\n“Amram’ zi pen Levi sung pan Egypt gamah a suak ahi Levi’ tanu Jokhebed ahi hi. Tua nu in Amram tawh Aaron, Moses, le a sanggamnu uh Miriam nei hi.” GAMLAK VAKNA 26:59 \n“Amram in ama pa’ sanggamnu Jokhebed zi-in la a, tua nu in amah tawh Aaron le Moses nei hi. Amram kum za le kum sawmthum le sagih nungta hi.” PAIKHIATNA 6:20 Jam Daniel\nPrevious: A muhnop pending Nabaan\nNext: Ih ngah takpi hiam ~ Pu Thangboi


url: =Singapore ah aki lamsan lei kicim in mi 1 si, adang mi 10 liamgawp :: ZOMI DAILY\nposted on 14 July 2017 at 10:48 am Lomkholna: News, Sawltak, Singapore, World\nSingapore gamsung ah aki lamsan lei kicim in mi 1 si, adang mi 10 liamgawp\nSingapore gamsung ah akilamsan laitak lei khat kicimsuk ahih manin mi 1 si in adangzong mi 10 bangliam cih Straits Times pan kiza hi. Tuni Friday zingsang tunglamin Singapore Pan-Island Expressway (PIE) geinai aom Tampines Expressway (TPE) pusuahkhiatna ah tuahsiatna apiang kici hi.\nSingapore Civil Defence Force (SCDF) te genkhiatna ah hih lei kicipsukna hangin nasem khat aphual ah sipah ci a, tualo adang nasem mi 10 zong liam ahih manin Changi General Hospital ah kipuak cihi.\nAphual ah asipah nasempa minpen Mr Chen Yinchuan kici hi.\nLTA (Land Transport Authority) te Statement khahkhiatna ah hih Project pen Or Kim Peow Contractors Pte Ltd te nasepna hi a, lamzikpi in akizangding lei akidawhna khuam khatleh kaht kikal akicimsuk ci uhhi.\nLTA thunei te’n hih Construction Site kisepna mundang tezong lauhuaina aomhiam ci’n hoihtak sitcianna nei uhhi.\nSingapore Civil Defence Force (SCDF) te genna ah hih tuahsiatna Accident apian hunpen tuzingsang 3:35am hunpawl ci uhhi. Tuahsiatna apian ciangin SCDF Officers akigawm in mi 60 bangin tuahsiatna munah delhpah uhhi.\nTuaban ah uipil K9 Search Dogs honkhat tawh lei kicimnuai ah asi aliam aomhiam ci’n Search and Rescue Operation kipanpah uhhi. Zingsang 7am hunpawl ciangin Search and Rescue Operation ki mansiangpan a, nasem khempeuh avek un ki sitkim, misimna kineikhin cihi.\nVideo: Scenes after a flyover collapsed along the PIE Part 1\nAliam nasem te pen Banglaesh gammi leh Chinese gammi vive kici hi.\nNasem te lakpan in khatpa ii genkhiatna ah Concrete abuaksuk laitak in aki cimsuk hi ci’n genkhia hi. Aliam tezong limliam mahmah uh a, khatpa pen akhe kitan in, adang khatpa pen apumpi sikzum in vutlet in vangliang cihi.\nRelated: Singapore meikanglak ah nasem 2 awkcip in, ahunlap in ki honkhiathei\nAkicimsuk lei pen 5 Meter asanna panin aki cimsuk hi a, asipa pen kum 31 aphakhin Chinese National khat hiding cih kiza hi. Singapore gamsung aom Construction Site tepen Safety aompen pawlin akigen hi a, mundang gamtuamtuam te sangin tuahsiatna kiza pakpaklo hi. Sawltak #zomidaily\nPrevious: South Korea ah McDonald’s kizuak te bawngsa minlo ci’n ki Complaint\nNext: Vanleng tawh khualzin khatin Beer bungkhatbek Check-in bawlsese


url: =Upna si :: ZOMI DAILY\nposted on 4 February 2015 at 3:16 pm Lomkholna: Article, Biakna, DavidTuang\n“Tua ahih manin hu a diik lo, hu a sang lo pumpi pen a si ahih mah bangin sepna tawh a kizom lo upna zong a si ahi hi.” (James 2:26)\nBangzah takin Pasian thu um ing na ci-a, ka hih zawh zahin, Pasian’ min leh gam adingin kipia khia ing, na ci phial zongin, na upna ii deihna bangin sepkhiatna tawh na nuntak kei leh na upna a si ahi hi. Jesu bang teekteek in i nungta zo kei dinga, ahi zongin Jesu nei taktak ing i cih leh Jesu zia dan khat beek tawh i nuntak/kalsuan ding bel kilawm mahmah ding hi.\nPiangthak ing cici napi-a, piangthakte’ nuntak zia ding tawh kilawm ciang khat tawh i nuntak zawh loh pen zumhuai mahmah hi. Thu-um lo mite’ kam panin, “Zu na dawn uh leh, Tapidaw-te hong kisa kha ding,” cih khawng i za kiaukiau zel hi. A taktak in ci le’ng Tapidaw sungah mite’n hi bang hong cih theih nading dinmun cianga om kitam lua cihna hi-a, ana mahmah thu leh a zumhuai mahmah thu ahi hi. Jesu nei-in a piangthak khinte pen, mawhna pan suakta in nuntakna thak sungah a nungtate ihih manin, siatna peel a hoihna delh ding ahi hi.\nI taksa pumpi hoih maw hoihlo, cih itheih theih nading leh a hoihlohnate iki puahphat theih nadingin, nisim in limlang mai i tun’ det mah bangin, i upna ii deihna tawh kituak in nungta maw nungta lo cih itheih theih nadingin, nisim in kha limlang tawh ki-et det ding ahi hi. Eima gamtatna ciat lungngai kikin ka upna pen, “UPNA SI” ahi kha tam maw, cih ei-le-ei kidong in kisit pha kik ni!\n“Gamtatna in a zui lo, upna guak pen a si hi.” (James 2:17).\nPrevious: TransAsia vanleng khat Taipei ah kia, mi 8 sikhin\nNext: Taiwan vanleng vai Breaking News Feb 3,2015


url: =Chin State, Mindat vanzuakna Market pen Reserve Fund tawh ki lamkikding ~ ZD :: ZOMI DAILY\nposted on 21 February 2017 at 4:58 pm Lomkholna: Myanmar, News, Sawltak, Zomi\nChin State, Mindat Township sung aom vankizuakna Municipal Market khat abeisa kumkhat hunlai in meikanggawp in sicip hi. Union Goverment in Reserve Funds k315.008 Million atuamkep uh om a, tuate zangin hih akangtum Municipal Market ki lamsak kikding cih Myanmar Times pan kiza hi.\nKawlgam “Planning and Finance” ah Deputy Minister asem laitak ahi U Maung Maung Win in hihvai tawh kisai in Amyotha Hluttaw ahzong genkhiakhin kici hi.\nHihbangdan tuahsiatna “Natural Disasters” hangin asiate puahphatkik nadingin akizangding hi a, Chin State Goverment in Reserver Fund zattheih nadingin Union Government tungah phalna ngending uhhi ci’n U Maung Maung Win in genkhia hi.\nTua Municipal Market pen abeisa February 23, 2016 ni in mei akang hi a, kumkhat aval hita hi. Hihvai tawh kisai in State’s Budget tawh huhna aom theidiam cih Chin State Constituency 8 panin MP U Man Law Moung in dotna nei ahih manin, Deputy Minister for Planning and Finance U Maung Maung Win in adawnkikna kici hi.\nHihvai tawh kisai in Chin State Goverment in abeisakum July 22 ni in Union Government tungah pulakkhin uhhi. Tuaban ah November 18 ni in Naypyidaw ah Financial Commission tungahzong phalna ngetna piakhin uh cihi.\nReserve Funds pen Union Government ii phalna bektawk akizangthei ahihi. Gamsung ah tuahsiatna “Natural Disasters” cihte aom ciangin Union Parliament ii phalan leh Union Government thukimpihna tawh Reserve Funds te kizangthei hi. ZD Sawltak #zomidaily\nPrevious: India ah pasalno khat akivui dingin hanlam azuat laitak khua phawkkik ~ ZD\nNext: Karen State, Zwekabin mualdawn pan gamdangmi khat tuaksuk in si ~ ZD